title: Keskiplatonismi

text: Hellenistisenä aikana Platonin Akatemian opetuksissa tapahtui asteittaisia muutoksia. Platonin vuonna 347 eaa. tapahtuneen kuoleman jälkeen Akatemian johto siirtyi Speusippokselle. Häntä seurasivat Ksenokrates, Polemon, Krantor ja Krates Ateenalainen. Krateen jälkeen, vuonna 268 eaa., Arkesilaos perusti Uuden Akatemian, joka sai vaikutteita pyrrhonilaisesta skeptisismistä. Arkesilaos mallinsi filosofiansa Platonin varhaisten dialogien Sokrateen mukaan: keskeistä oli kaikista arvostelmista pidättäytyminen (, "epokhē peri pantōn"). Uuden Akatemian johtajat eivät Sokrateen tavoin julkaisseet kirjoituksia, eivätkä esittäneet dogmaattisia mielipiteitä vaan johtivat oppilaansa käyttämään omaa järkeään. Tutkijat ovat erimielisiä Uuden Akatemian harjoittaman skeptisismin tarkasta luonteesta, mutta se vaikuttaa olleen ennen kaikkea reaktio stoalaisuuden voimakasta dogmaattisuutta vastaan.


title: Keskiplatonismi

text: Antiokhos Askalonlainen, joka toimi Akatemian johdossa vuosina 79-78 eaa., luovi Uuden Akatemian skeptisismin sekä Platonin ja Vanhan Akatemian filosofien oppien dogmaattisten tulkintojen välimaastossa katsomalla, että Vanhan Akatemian opettajat, samoin kuin peripateetikot ja stoalaiset, olivat olleet perustavissa kohdissa samaa mieltä. Vähitellen koulussa palattiin dogmaattisuuteen. Antiokhoksen keskeisiä opetuksia oli, että ideat ovat ajatuksia jumalan mielessä. Lisäksi hän omaksui Platonin dialogista "Timaios" ajatuksen demiurgista (alempi luojajumala) sekä Platonin niin kutsutuista kirjoittamattomista opeista ajatuksen maailmansielusta (ajatus, jonka mukaan fyysinen maailma oli elävä, sielullinen olento).


title: Keskiplatonismi

text: Nämä opit tarjosivat kehyksen, jolle sekä muut keskiplatonistit että myöhemmät platonistit saattoivat perustaa ajattelunsa. Tämä platonismin suuntaus oli vastakkainen virallisen Akatemian skeptisistiselle käänteelle. Kuva keskiplatonismin synnystä ja kehityksestä ei kuitenkaan ole täysin selvä. Kaikki keskiplatonistit eivät kuuluneet Akatemiaan, koska se oli tuhottu vuonna 88 eaa. Tutkijat ovat myös erimielisiä Antiokhoksen roolista keskiplatonismin synnyssä.


title: Keskiplatonismi

text: Akatemian tuhoutumisen jälkeen platonistinen oppi alkoi joka tapauksessa hajautua sekä maantieteellisesti että opillisesti. Monissa kysymyksissä platonismiin alkoi keskiplatonismin kaudella sekoittua vaikutteita toisaalta dogmaattisista aristotelismista ja stoalaisuudesta, toisaalta mystis-uskonnollisista (uus)pythagoralaisuudesta ja teosofiasta. Uuspythagoralaisia kirjoituksia nousi esiin toisella ja ensimmäisellä vuosisadalla eaa., ja niiden kirjoittajina esiintyivät sellaiset nimet kuin ”Okellos Lukanos”, ”Timaios Lokrilainen” (lainattu "Timaioksesta") ja ”Arkhytas” (lainattu pythagoralaiselta Arkhytaalta). Stoalaisten tavoin platonilaiset suhtautuivat negatiivisesti epikurolaisuuteen, mutta myös kyynikoihin.


title: Keskiplatonismi

text: Filon Aleksandrialainen, myöhempi keskiplatonisti, yhdisti stoalaista ja platonilaista filosofiaa juutalaisiin kirjoituksiin "Septuagintan" allegorisilla tulkinnoilla. Filon opetti, että Jumala oli kaikkien asioiden takana, ja sai maailmankaikkeuden olevaksi ensin puhtaasti älyllisen tahdon teon kautta, jonka jälkeen fyysinen maailmankaikkeus luotiin hänen "Logoksensa" (sanansa) kautta. Logos sai näin Platonin maailmansielun roolin. Ihmisen tavoitteena oli ”tulla Jumalan kaltaiseksi” puhdistautumalla ja nousemalla yhä korkeammalle todellisuuden tasolle.


title: Keskiplatonismi

text: Plutarkhos, Numenios ja Albinos (jota jotkut tutkijat pitävät samana henkilönä kuin Alkinous) olivat myöhempiä keskiplatonilaisia, jotka omaksuivat Platonin "Timaioksesta" johdetun uuspythagoralaissävytteisen kosmologian sekä ajatukset maailmansielusta (Numenioksen tapauksessa kahdesta maailmansielusta), sielun eri osista, sekä Jumalan ja jumalien olemuksesta.


title: Keskiplatonismi

text: Keskiplatonismi muodosti pohjan muun muassa Ciceron filosofialle sekä monille ensimmäisten vuosisatojen kristillisille apologeeteille ja teologeille, kuten Justinos Marttyyri, Tatianos, Athenagoras ja Klemens Aleksandrialainen.


title: Keskiplatonismi

text: Keskiplatonilaisten filosofien teoksista tunnetaan ainoastaan katkelmia. Joitakin poikkeuksia ovat Plutarkhoksen teokset, Albinoksen johdanto platonilaiseen filosofiaan sekä Alkinouksen "Platonismin käsikirja". Viimeksi mainittu laitettiin pitkään Albinoksen nimiin, mutta viime aikoina tekijäksi on tunnistettu toinen henkilö, Alkinous.


title: Keskiplatonismi

text: Koska keskiplatonismi sai paljon vaikutteita eri puolilta, siihen sisältyy paljon erilaisia näkemyksiä. Tämän vuoksi yhteisten piirteiden määrittäminen on vaikeaa. Keskiplatonismissa alkoi kuitenkin kaikenkattavan filosofisen järjestelmän rakentaminen, joka oli ollut vierasta Uudelle Akatemialle. Tässä keskiplatonismi joutui tukeutumaan osittaiseen synteesiin muiden koulukuntien ajattelusta. Stoalaisuus vaikutti keskiplatonismissa ennen kaikkea etiikkaan, aristotelismi logiikkaan ja uuspythagoralaisuus metafysiikkaan ja uskonnollisiin ajatuksiin.


title: Keskiplatonismi

text: Metafysiikassa keskiplatonismi keskittyi ennen kaikkea Platonin kirjoittamattomien opetusten tulkintaan. Ne olivat saaneet vaikutteita pythagoralaisuudesta, ja niissä keskeisenä oli ajatus ykseydestä ("hen") ja rajaamattomasta kakseudesta ("ahoristos dyas"). Keskiplatonistit pyrkivät yhdistämään tämän "Timaioksessa" annettuun kuvaukseen maailman luomisesta.


title: Keskiplatonismi

text: Keskiplatonilaiset korostivat kaikkein korkeimman ymmärryksen (jumalan) täydellistä transsendentiutta. Tämä jumala oli ideahiearkian kaikkein korkeimmalla tasolla. Platonin ideat alettiin ymmärtää ajatuksiksi jumalallisessa ymmärryksessä. Keskiplatonismissa ajatus siitä, että sielu on erillinen ruumiista, nousi jälleen esille. Jotkut keskiplatonilaiset alkoivat nähdä ruumiin tai ideoiden ruumiillistumisen pahana ja kaiken pahan syynä.


title: Keskiplatonismi

text: Ruumiin voittaminen ja transsendentaalisen ymmärryksen tavoittaminen suoraan nähtiin mahdottomana, mutta ymmärrys ideoista voitiin saavuttaa tässä todellisuudessa induktion avulla, etenemällä havaittavissa olevista asioista ymmärryksellä tavoitettavaan todellisuuteen. Ihmisen lopulliseksi päämääräksi ymmärrettiin yhdistyminen jumalaan ("homoiōsis theōi") ideoiden maailman mietiskelyllä. Tähän liittyi samalla sielun puhdistuminen, mikä mahdollisti myös aristoteelisen etiikan mukaisen tunteiden kohtuullisuuden ("metriopatheia").


title: Kiharakarvainennoutaja

text: Kiharakarvainennoutaja on älykäs ja ystävällinen koirarotu sekä suurin noutajista.


title: Kiharakarvainennoutaja

text: Kiharakarvainennoutaja on melko kookas noutaja, joka on helppo tunnistaa tiukasta, kehoa peittävästä karvamassasta. Se on aktiivinen, rehti ja lihaksikas rotu. Vaikka rotu onkin sukua muille suositummille noutajaroduille, on kiharakarvainen rakenteeltaan sekä luonteeltaan erilainen.


title: Kiharakarvainennoutaja

text: Turkki on tämän rodun tavaramerkki. Turkin pitäisi olla täynnä pieniä kiharoita, jotka ovat lähellä nahkaa. Kasvattajat pyrkivät tiukkoihin, huoliteltuihin, yksittäisiin kiharoihin. Turkki on melko tiukka, jotta se pystyisi suojaamaan koiraa kylmältä säältä ja karhunvatukkapensailta. Ainoat kohdat, jotka eivät ole tiukkojen kiharoiden peitossa, ovat otsa, kasvot ja jalat. Niissä karvan täytyy olla lyhyt, tasainen ja suora. Löysät kiharat ovat hyväksyttäviä korvissa. Rodulla ei pitäisi olla turkin sisäkerrosta. Kaljuja paikkoja saattaa olla kasvavilla pennuilla, joiden turkki muuttuu aikuisen koiran turkiksi, sekä nartuilla, jotka ovat juuri synnyttäneet.


title: Kiharakarvainennoutaja

text: Ainoat hyväksyttävät värit tällä rodulla ovat musta ja maksanruskea. Satunnaiset valkoiset karvat ovat sallittuja, mutta suuremmat valkokarvaiset alueet turkissa ovat hylkäävä virhe koiranäyttelyssä. Silmien värin tulisi olla ruskea tai musta mustilla koirilla ja ruskea maksanruskeilla koirilla. Keltaiset silmät eivät ole suositeltavat. Kuonon tulisi olla musta mustilla koirilla ja ruskea maksanruskeilla koirilla.


title: Kiharakarvainennoutaja

text: Kiharakarvainennoutaja on eläväinen koira. Se on hidas varttumaan, mikä tekee rodusta ihanteellisen aktiiviselle perheelle. Niin kauan kuin koiralla on tarpeeksi harjoitusta, se voi olla rauhallinen ja viihtyä kotiympäristössään. Kiharakarvainennoutaja on sekä hyvä harrastuskoira että rauhallinen perheenjäsen. Nämä koirat pitävät flyballista sekä agilitystä, kuten myös kaikenlaisesta ulkoilmatoiminnasta.


title: Kiharakarvainennoutaja

text: Rotu on jalostettu työskentelemään itsenäisemmin kuin muut noutajat. Siitä syystä rodulla on varauksellisen koiran maine tuntemattomien ihmisten seurassa. Kuitenkin kiharakarvaiset ovat luonteeltaan lojaaleja tuttuja henkilöitä kohtaan, ja ne pitävät lapsista.


title: Kiharakarvainennoutaja

text:
Kiharakarvaisetnoutajat ovat hyvin älykkäitä, nopeita oppimaan ja rakastavat omistajansa miellyttämistä. Kouluttaminen saattaa olla joskus vaikeaa, koska ne kyllästyvät helposti toistoon. Lyhyet, hauskat harjoitukset ovat parhaita tämänrotuisen koiran koulutukseen. Kun koira on kerran oppinut kuinka jokin asia tehdään (kuten oven tai portin avaaminen), se käyttää oppimaansa
taitoa aina kun siihen on koiran mielestä tilaisuus.


title: Kiharakarvainennoutaja

text: Kiharakarvainennoutaja voi joskus olla oikukas ja jääräpäinen. Nämä koirat tarvitsevat huolellista yksilöllistä koulutusta, koska huonon käytöksen estäminen on helpompaa kuin sen poistaminen jälkeenpäin. Kielteinen tuki saa jotkut koirat kieltäytymään käskyjen totelemisesta.


title: Kiharakarvainennoutaja

text:
Kiharakarvainennoutaja kehitettiin alun perin lintujen ja vesiriistan metsästykseen. Se tunnustettiin viralliseksi koiraroduksi 1860. Kiharakarvainen- ja aaltokarvainennoutaja (tunnetaan nykyisin nimellä
sileäkarvainennoutaja) ovat kaksi ensimmäistä virallistettua noutajarotua.


title: Kiharakarvainennoutaja

text: Koiran harjaamista vältetään, jotta tiukat, huolitellut kiharat säilyisivät. Sen sijaan turkki kammataan kuolleitten karvojen poistamiseksi ennen kylvettämistä. Kylvyn jälkeen turkki on normaalia löysempi mutta tiukkenee, varsinkin jos siihen ruiskutetaan vettä. Kiharakarvainennoutaja, jota pidetään seura- tai metsästyskoirana, ei tarvitse perusteellista sukimista, mutta turkki täytyy pitää puhtaana koiran terveyden takia. Koira kylvetetään tarvittaessa. Kuollut karva pitäisi kammata pois turkista ja varpaankynnet olisi pidettävä lyhyinä.


title: Kiharakarvainennoutaja

text: Koiranäyttelyissä kävijät trimmaavat turkin yleensä hännästä, korvista, mahasta ja jaloista. Turkin keritseminen ei ole hyväksyttävää. Narttukoirista lähtee karvaa eniten juoksuajan aikana (yleensä kaksi kertaa vuodessa). Runsainta karvanlähtö on keväällä, erityisesti niillä alueilla, joilla lämpötila muuttuu paljon vuodenaikojen mukaisesti.


title: Kiharakarvainennoutaja

text: Kiharakarvainennoutaja tarvitsee korkealaatuista ruokaa. Jotkut koirat syövät kasvisten ja liharuoan sekoitusta, osa taas kuivaruokaa. Hyvä kasvattaja tai eläinlääkäri osaa neuvoa hyvän ruokavalion koiralle ottaen huomioon sen ikä, koko ja aktiivisuus.


title: Metelinkirkko

text: Metelinkirkko eli Metelinlinna on Pohjois-Pohjanmaalla Oulun Yli-Iissä Huhinmaalla sijaitseva vähän tutkittu jätinkirkko. Kohdetta ei ole ajoitettu tarkasti, mutta sen katsotaan sijoittuvan kivikauteen.


title: Metelinkirkko

text: Jätinkirkko sijaitsee Yli-Iin kirkosta noin 5,5 kilometriä länteen ja Iijoen Kälkäjänsuvannosta 2,3 kilometriä pohjoiseen. Siellä kohoaa Kälkäjänojan ja Kullassuon välissä moreeniharjanne, jonka pohjoisrinteen reunalla jätinkirkko sijaitsee.


title: Metelinkirkko

text: Jätinkirkon sivut ovat muodostuneet rantakivikon tapaisesta rakenteesta. Sen pitkä sivu on luode-kaakko-suuntainen (pituusakseli on 114° pohjoisesta myötäpäivään ) ja yhdessä muiden sivujen kanssa siitä muodostuu lähes suorakulmio, joka on 38 metriä pitkä ja 29 metriä leveä. Pitkät sivut loittonevat hieman toisistaan kaakkoon mentäessä. Jätinkirkossa on kaksi sisäkkäistä kivivallia. Ulkoinen valli on suorakaiteen muotoinen ja se on osin luontaista rantakivikkoa ja osin rakennettua vallia. Ulkoinen valli on leveämpi kuin sisävalli, joka muodostuu pienemmästä kivimäärästä ja joka on soikeamman muotoinen.


title: Metelinkirkko

text: Uloimmassa kivivallissa näkyy matalampia kohtia, jotka voisivat olla kulkuväyliä. Näitä kutsutaan tässä porteiksi. Portteja sijaitsee ainakin kivivallin nurkkauksissa, mutta erään tulkinnan mukaan niitä olisi kuusi. Marianna Ridderstad on osana jätinkirkkojen arkeoastronomista selvitystä mitannut niiden sijainnit Metelinkirkon keskikohtaan nähden: 75°, 115°, 165°, 265°, 295° ja 330° (mitattuna pohjoisesta myötäpäivään).


title: Metelinkirkko

text: Metelinkirkosta noin 100–130 metriä eteläkaakkoon sijaitsee saman mäen eteläosassa kaksi tai kolme mahdollista asuinpainannetta. Nämä löytyivät vuonna 2015 Lidar-keilauksen yhteydessä ja ovat vielä tarkemmin tutkimatta. Tarkaustusmatkalla tehdyt havainnot liittäisivät ne kivikauteen.


title: Metelinkirkko

text: Metelinkirkosta 650 metriä kaakkoon sijaitsee toinen asuinpaikka, josta tunnetaan yhdeksän asuinpainannetta ja kolme maakuoppaa. Koekuopasta löytyi edellisen tapaan kvartsi-iskoksia, mutta tämäkin alue on tarkemmin tutkimatta.


title: Metelinkirkko

text: Julius Ailio teki yhdessä Sakari Pälsin kanssa tarkastusmatkan paikalle vuonna 1920. Kohdetta kutsuttiin tarkastusraportissa ”Metelinlinnaksi” ja ”Metelinkirkoksi”. Ailio mainitsii kohteella käyneen aikaisemmin Johan Calamnius, Anders Snellman ja Hjalmar Appelgren. Calamnius oli todennut jätinkirkon soikean muotoiseksi ja Appelgren ”tasakaiteen” muotoiseksi. He viittasivat joko ulko- tai sisävalleihin, jotka ovat juuri mainitun muotoiset. Kummatkin pitivät kohdetta aluksi muinaislinnana, mutta Calanius epäili tulkintaansa jälkeenpäin ja nimesi sen sitten pakanuuden aikaiseksi uhripaikaksi (mutta muita jätinkirkkoja muinaislinnoiksi ). Appelgren hylkäsi Calamniuksen selitykset ja nimesi sen talonperustukseksi (esimerkiksi gotlantilaiseksi pitkätaloiksi ).


title: Metelinkirkko

text: Geologina Ailio piti Metelinkirkkoa luontaisena rantavallimuodostumana, jota ihminen olisi hieman muokannut. Hän selitti, että mäenhuipun noustua maankohoamisen seurauksen merestä, alkoi aallokko kuluttaa saaren rantoja ja muodosti sille rantakivikon. Hän näki tämän rantakivikon muodostavan Metelinkirkon yhden sivun ja kuinka se jatkui itä-länsi-suuntaisena mäen reunaa eteenpäin. Hän vertasi kivivallien ja mäen profiilia Pattijoen Kastelliin, jossa hän päätyi samaan päätelmään. Lidar-keilausaineistojen perusteella, jotka saatiin vuoden 2015 tutkimuksissa, kohde ei edes perusmuodoiltaan voi mitenkään olla vain luontainen, koska se näkyi kuvauksessa melkein suorakaiteen muotoisena ja siten se poikkeaa täysin rantavoimien aikaansaamista maastonmuodoista. Samassa yhteydessä havaittiin Metelinkirkon lähellä uusia asuinpainanteita. Tämän perusteella saattaa olla mahdollista, että jätinkirkko ja kylä olisivat samanaikaisia.


title: Metelinkirkko

text: Jätinkirkon vallit ovat vaurioituneet alueella suoritetun avohakkuun jälkitöissä, kun metsän maanpintaa avattiin äestyksellä. Jätinkirkon rinteenpuoleisen vallin päällä sijaitsi 1990-luvun lopulla hirvitorni.


title: Ganglio

text: Ganglio tarkoittaa seuraavia asioita:


title: Miloš Zeman

text: Miloš Zeman (s. 28. syyskuuta 1944 Kolín) on tšekkiläinen poliitikko ja vuodesta 2013 Tšekin presidentti. Hän oli sosiaalidemokraattisen puolueen (ČSSD) johtaja 1993–2001. Hän oli alahuoneen puhemies 1996–1998 ja pääministeri 1998–2002. Hän nosti ennen heikon ČSSD:n 30 prosentin ääniosuuteen.


title: Miloš Zeman

text: Zeman on taustaltaan taloustieteilijä. Prahan kevään jälkeissä "normalisoinnissa" hänet erotettiin kommunistipuolueesta, minkä jälkeen hänen oli vaikea saada töitä. Vuodesta 1989 hän oli Václav Klausin johtaman Kansalaisfoorumin edustaja ja vuodesta 1990 parlamentin jäsen. Kansalaisfoorumi hajosi huhtikuussa 1991, jonka jälkeen Zeman liittyi sosiaalidemokraattiseen puolueeseen, jonka johtajaksi hän nousi helmikuussa 1993. Vuoden 1992 vaaleissa ČSSD sai kuusi prosenttia äänistä, mutta jo vuoden 1996 vaaleissa se sai 61 paikkaa ja nousi toiseksi suurimmaksi puolueeksi. Zeman oli alahuoneen puhemies 1996–1998. Vuonna 1998 ČSSD sai 32,3 prosenttia äänistä ja 74 paikkaa, jolloin Zeman muodosti vähemmistöhallituksen. Hänen kaudellaan talous kääntyi lievään kasvuun.


title: Miloš Zeman

text: Zemanin hallitus hyväksyi brittiläis-ruotsalaisen BAE Systems/SAAB:in kanssa kaupan 24:sta JAS 39 Gripen -hävittäjästä. Senaatti kuitenkin esti 2,2 miljardin euron kaupan vuoden 2002 vakavien tulvien jälkeen. Hänen hallitukseensa liittyi monia ratkaisemattomia korruptiotapauksia.


title: Miloš Zeman

text: Jäädessään sivuun Zeman valitsi puolueen johtoon Vladimír Špidlan. Špidla johti sosiaalidemokraatit jälleen voittoon 2002. Zemanin yritys päästä 2003 presidentiksi epäonnistui, kun hänen pitkäaikainen kilpakumppaninsa Václav Klaus valittiin. Zeman on arvostellut puolueen johtoa, mutta hänen poliittinen vaikutusvaltansa on vähäinen. Hän vetäytyi eläkkeelle maaseudulle Etelä-Määriin.


title: Miloš Zeman

text: Zeman ilmoitti maaliskuussa 2007 eroavansa koko puolueesta, kun hän sai tietää sen puheenjohtaja Jiří Paroubekin olleen taustalla lakimies Zdeněk Altnerin Zemania vastaan nostamassa jutussa. Kyseinen lakimies vaatii ČSSD:lta 19 miljardin kruunun korvauksia eräästä Zemanin vuonna 2000 allekirjoittamasta kiinteistösopimuksesta.


title: Miloš Zeman

text: Vuonna 2009 Zeman perusti uuden "Strana Práv Občanů – Zemanovci" (SPOZ) -puolueen. Se jäi äänikynnyksen alle vuoden 2010 vaaleissa.


title: Miloš Zeman

text: Zeman valittiin vuonna 2013 Tšekin presidentiksi. Presidentti valittiin ensimmäisen kerran suoralla kansanvaalilla.


title: Miloš Zeman

text: Samettivallankumouksen 25-vuosipäivän juhlallisuuksissa marraskuussa 2014 Zemania heiteltiin kananmunilla. Zemania pidettiin liiaksi Venäjän ja Kiinan linjoja ymmärtävänä. Hän on vastustanut EU:n Venäjälle asettamia pakotteita. Hänen avustajansa Martin Nejedlý on työskennellyt venäläiselle Lukoil-öljy-yhtiölle.


title: Miloš Zeman

text: Zeman valittiin jatkokaudelle 27. tammikuuta 2018. Hän sai ensimmäisellä kierroksella noin 39 prosenttia äänistä ja voitti keskustaliberaalin Jiří Drahošin toisella kierroksella 51,4 prosentin osuudella.


title: Leonid Volkov

text: Leonid Volkov, (s. 9. joulukuuta 1934 Gorki, Neuvostoliitto) on venäläinen entinen jääkiekkoilija. Hän oli pelipaikaltaan oikea hyökkääjä. Volkov pelasi 31 maaottelussa tehden 15 maalia Neuvostoliiton maajoukkueessa. Volkov pelasi jääkiekkoseuroissa TsSKA Moskova, Gorkin Torpedo 250 sarjaottelua tehden 145 maalia Neuvostoliiton mestaruussarjassa.


title: Neil Lennon

text: Neil Lennon (s. 25. kesäkuuta 1971) on pohjoisirlantilainen jalkapallovalmentaja ja entinen keskikenttäpelaaja. Kesäkuusta 2016 lähtien hän on toiminut Hibernianin päävalmentajana.


title: Neil Lennon

text: Lennon oli aluksi Manchester Cityssä koeajalla vuonna 1989 ja pelasi myös Crewessä ja Leicester Cityssä ennen siirtymistään vuonna 2000 Celticiin, jota oli kannattanut pikkupoikana. Vuonna 2005 Lennonista tehtiin joukkueen kapteeni. Hän pelasi Celticissä aina kevään 2007 lopulle. Ennen lähtöään hän johdatti joukkueen vielä Skotlannin Cupin voittoon. Syyskauden 2008 Lennon pelasi Nottinghamissa ja kevään 2008 Wycombessa ennen lopettamistaan.


title: Neil Lennon

text: Pohjois-Irlannin maajoukkueessa Lennon pelasi 40 ottelua ja teki kaksi maalia. Hän toimi pitkän aikaa joukkueen kapteenina. Lennon lopetti maajoukkueuransa elokuussa 2002 saatuaan lojalistiselta "Loyalist Volunteer Force" -järjestöltä tappouhkauksen, syynä hänen pelaamisensa perinteisesti katolilaisten seurana pidetyssä Celticissä ja hänen ilmoitettuaan halustaan pelata yhdistyneessä Irlannin joukkueessa.Lennon aloitti valmennusuransa Celticin organisaatiossa apulaisvalmentajana vuonna 2008. Tony Mowbrayn tultua Celticin päävalmentajaksi kesällä 2009 Lennon jätti paikkansa ykkösjoukkueen valmennustiimissä ja siirtyi Celticin reservijoukkueen päävalmentajaksi. Mowbrayn saatua potkut tehtävistään jo maaliskuussa 2010, nousi Lennon seuran päävalmentajaksi loppukauden mittaisella sopimuksella. Lennonin johdolla Celtic pelasi huikean loppukauden voittamalla kaikki liigaottelut, muun muassa Old Firmin Rangersia vastaan. Kauden jälkeen Celtic jatkoikin valmennusyhteistyötä Lennonin kanssa.


title: Neil Lennon

text: Ensimmäisellä täydellä kaudellaan päävalmentajana Lennon luotsasi Celticin Skotlannin liigacupin ja cupin loppuotteluihin. Liigacupin finaalissa mestaruus jäi haaveeksi Rangersin voitettua ottelun 2–1. Skotlannin cupin loppuottelussa Lennon saavutti valmennusuransa ensimmäisen mestaruuden, kun Celtic kukisti Motherwellin murskaavasti 3–0. Celtic taisteli myös liigamestaruudesta viimeiseen saakka, mutta hävisi sen lopulta pisteellä Rangersille. Kaudella 2011/12 Lennon johdatti Celticin totuttuun tapaan jälleen mestaruustaisteluun. Rangersin talousvaikeuksista johtuneen pisterangaistuksen myötä Celtic karkasi liigassa tavoittamattomiin ja ratkaisi lopulta mestaruuden jo huhtikuun alussa.


title: Neil Lennon

text: Rangersin pudottua talousvaikeuksien vuoksi liigasta, dominoi Lennonin valmentama Celtic skotlantilaista jalkapalloa. Seura voitti hänen alaisuudessaan kolme liigamestaruutta ja kaksi cupin mestaruutta. Mestarien liigassa Lennon luotsasi Celticin puolivälieriin 2010/11 ja 2011/12. Kolmannen mestaruuskauden 2013/14 jälkeen Lennon jätti Celticin.


title: Neil Lennon

text: Lennon siirtyi Englannin mestaruussarjajoukkue Boltonin päävalmentajaksi neljän vuoden sopimuksella lokakuussa 2014. Lennonin johdolla Bolton kipusi pois putoamisviivan alapuolelta ja oli lopulta Mestaruussarjan 18:s. Kaudella 2015/16 Boltonin peli kulki kehnosti ja joukkue romahti Mestaruussarjan hännille. Yhdeksän kierrosta ennen sarjan loppua Bolton majaili jumbosijalla 11 pistettä putoamisviivan alapuolella, mikä johti Lennonin lähtöön seurasta maaliskuun puolivälissä 2016.


title: Neil Lennon

text: Kesäkuussa 2016 Lennon teki kaksivuotisen sopimuksen skotlantilaisseura Hibernianin kanssa.


title: UIQ

text: UIQ on Symbian OS -käyttöjärjestelmän päällä toimiva ohjelmistoalusta. Sitä käytetään esimerkiksi Sony Ericssonin ja Motorolan kosketusnäytöllisissä älypuhelimissa. Ensimmäinen UIQ-puhelin oli vuonna 2002 myyntiin tullut Sony Ericssonin P800. Samoihin aikoihin Nokia toi markkinoille 7650-puhelimen, mutta siinä on Series 60 -ohjelmistoalusta ilman kosketusnäyttöä.


title: Mihály Csíkszentmihályi

text: Mihály Csíkszentmihályi [] (s. 29. syyskuuta 1934 Fiume, Italia) on yhdysvaltalainen, syntyperältään unkarilainen psykologi. Hän toimii Claremont Graduate Universityn psykologian ja johtamisen professorina Kalifornian Claremontissa, sekä johtaa osaltaan sinne perustamaansa elämänlaadun tutkimuskeskusta.


title: Mihály Csíkszentmihályi

text: Hän on toiminut aiemmin Chicagon yliopiston psykologian laitoksen professorina ja johtajana.


title: Mihály Csíkszentmihályi

text: Csíkszentmihályi on tullut tunnetuksi mm. luovuuden, subjektiivisen hyvinvoinnin ja onnellisuuden tutkimuksistaan, mutta parhaiten hänet tunnetaan "flow"-käsitteestä. Hän on tutkinut kyseistä aihepiiriä yli 40 vuotta. Csíkszentmihályin ajatuksissa ihmismielestä ja kulttuurista keskeinen on myös kompleksisuuden käsite.


title: Mihály Csíkszentmihályi

text: Mihály Csíkszentmihályia pidetään yhtenä laajimmin lainatuista ja siteeratuista psykologeista niin taloustieteiden kuin psykologiankin alalla.


title: Mihály Csíkszentmihályi

text: Vuonna 2009 Nebraskan yliopiston yhteydessä toimiva Clifton Strengths Institute palkitsi Csíkszentmihályin psykologi Donald O. Cliftonin mukaan nimetyllä 250 000 dollarin palkinnolla (Clifton Strengths Prize).


title: Mohammad Sidique Khan

text: Mohammad Sidique Khan (20. lokakuuta 1974 – 7. heinäkuuta 2005) oli yksi Lontoon pommi-iskujen tekijöistä 7. heinäkuuta 2005. Hän räjäytti Edgware Roadin metrojunan, jossa kuoli vähintään seitsemän ihmistä. Yksi heistä oli Khan itse. Khan oli pommi-iskujen tekijöistä vanhin.


title: Mohammad Sidique Khan

text: Khan syntyi Leedsissä ja oli pakistanilaistaustainen. Hän oli naimisissa Hasina Patelin kanssa. Parilla oli yksi tytär, toukokuussa 2004 syntynyt Maryam. Ennen pommi-iskuja Khan oli työskennellyt apuopettajana koulussa. Khanin nauhoittama videonauha esitettiin 1. syyskuuta 2005 al-Jazeera-televisiokanavalla. Videossaan Khan nimeää Osama bin Ladenin, al-Qaidan kakkosmiehenä pidetyn Ayman al-Zawahrin ja Irakissa toimineen sissijohtajan Abu Musab al-Zarqawin esikuvikseen.


title: Pop Idol

text: Pop Idol on brittiläinen ITV1-televisiokanavan esittämä kykyjenetsintäohjelma, jossa haettiin uusia nuoria laulajia. Samaan formaattiin perustuvia ohjelmia on sittemmin tuotettu ympäri maailmaa, esimerkiksi "American Idol" Yhdysvalloissa, "Deutschland sucht den SuperStar" Saksassa, "Australian Idol" Australiassa ja "Idols" Suomessa.


title: Pop Idol

text: "Pop Idol" ei ollut ensimmäinen television kykyjenetsintäohjelma, sillä vuosina 1996-1997 näytettiin kaksi kautta brittiläistä sarjaa "The Big Big Talent Show". "Pop Idolin" loi musiikkivaikuttaja Simon Fuller yhdistämällä perinteiseen kykyjenetsintäkilpailuun tositelevisioelementtejä. "Pop Idol" -ohjelma käytti television interaktiivisuutta vahvasti hyödyksi käyttämällä muun muassa puhelinäänestystä voittajien valinnassa. Ensimmäisen tuotantokauden finaali helmikuussa 2002 keräsi enemmän puhelinääniä kuin mikään brittiläinen yhden illan äänestysohjelma koskaan. Ohjelmaa tehtiin kaksi tuotantokautta: ensimmäisen kauden 2001–2002 voittaja oli Will Young (myös toiseksi tullut Gareth Gates on menestynyt kansainvälisesti), toisen kauden 2002–2003 Michelle McManus. Sittemmin "Pop Idolin" on korvannut toinen kykyjenetsintäohjelma, "The X Factor".


title: Pop Idol

text: "Pop Idolissa" kilpailijoita arvosteli nelihenkinen tuomaristo (Pete Waterman, Simon Cowell, Nicki Chapman ja Neil ”Dr” Fox), joka karsi hakijoiden joukosta finalistit, joista katsojat äänestivät voittajan. Lahjakkaiden osallistujien lisäksi huonoimmat laulajat saivat usein lähetysaikaa ja he vastaanottivat usein kitkerää ja suoraa kritiikkiä tuomareilta (erityisesti Simon Cowellilta, jonka suorapuheinen kritiikki teki hänestä kuuluisan myös "American Idolissa").


title: Kauppakeskus Minna

text: Kauppakeskus Minna on kauppakeskus Kuopion keskustassa Haapaniemenkadulla. Minnassa on yhteensä 18 myymälää sekä palveluyritystä. Nimensä kauppakeskus on saanut Minna Canthin mukaan. Sen naapureita ovat muun muassa H-talo ja IsoCee.


title: Kauppakeskus Minna

text: Talon rakennutti alun perin "Kuopion kauppiaat ja yrittäjät ry", ja se valmistui pitkällisten vaiheiden jälkeen vuonna 1988. Aluksi kauppiastavarataloksi rakennettu kauppakeskus käytti nimeä Savon City, mutta 1990-luvun alussa tapahtuneen konkurssin jälkeen ja omistajan vaihduttua myös nimi vaihtui nykyiseksi.


title: Kauppakeskus Minna

text: Osoitteessa Haapaniemenkatu 18 toimivan kauppakeskuksen omistaa viereisen IsoCeen tavoin julkisen alan eläkerahoituslaitos Keva.


title: Pohjois-Sentinel

text: Pohjois-Sentinel on Intialle kuuluva 72 neliökilometrin kokoinen saari Andamaanien saariryhmässä Bengalinlahdella. Saari on pyöreä, rannalta rannalle on noin 7-8 kilometriä ja se on rantoja lukuun ottamatta metsän peitossa. Saari kuuluu Andamaanien ja Nikobaarien erityishallintoalueeseen sekä sen alkuperäiskansalle on annettu oma itsehallinto.


title: Pohjois-Sentinel

text: Saaren alkuasukkaat, sentinelit, ovat yksi maailman eristyneimmistä ja sisäsiittoisimmista kansoista. He kieltäytyvät kontaktista ulkomaailman kanssa. Intian vuoden 2011 väestönlaskennan mukaan saarella asuu 3 naista ja 12 miestä. Väestönlaskenta jouduttiin suorittamaan helikopterista ja tulokseen on suhtauduttava varauksellisesti. Arviot sentinelien määrästä vaihtelevatkin 39:n ja 400:n välillä.


title: Pohjois-Sentinel

text: Maaliskuussa 2005 Andamaanien hallinto teki päätöksen, jonka mukaan alkuasukkaiden asioihin sekaantuminen minimoidaan. Intian hallitus on kieltänyt, ettei saarta saa mennä kolmea mailia lähemmäksi. Tammikuussa 2006 kaksi humalaista intialaista kalastajaa rantautui saarelle. Molemmat tapettiin ja haudattiin. Intian viranomaiset yrittivät käydä tutkimassa tapausta, mutta sentinelit estivät maahan tunkeutumisen nuolisateella.


title: Pohjois-Sentinel

text: Noin 60 kilometriä Pohjois-Sentineliltä etelään sijaitsee Etelä-Sentinelin saari, joka on asumaton ja kooltaan vain 160 hehtaaria.


title: Sofisti (dialogi)

text: Sofisti (; tai "Sophista") on Platonin kirjoittama dialogi. Sen toinen nimi Thrasylloksen jaottelussa on "Olevasta" (, "Peri tou ontos"). Dialogissa keskustelevat Sokrates, Theodoros ja Theaitetos sekä elealainen vieras, jonka Theodoros ja Theaitetos olivat tuoneet mukanaan. Keskustelu käsittelee sofistin määritelmää ja yleisemmin käsitteiden määrittelemistä sekä olevaa ja ei-olevaa.


title: Sofisti (dialogi)

text: Platonin teosten joukossa "Sofisti" kuuluu tämän myöhäisvaiheen dialogeihin. Se on ajoitettu kirjoitetuksi aikaisintaan 360-luvulla eaa. Näin se on syntynyt siihen aikaan, jolloin Platon oli palannut Sisiliasta lopullisesti Ateenaan toimiakseen perustamansa Akatemian johdossa kuolemaansa saakka. Platonin eräiden muiden myöhäiskauden teosten tyyliin dialogi sisältää jaksoja, jotka on tarkoitettu Akatemian oppilaille loogis-dialektisiksi harjoituksiksi. "Sofisti" osoittaa Platonin lisääntynyttä kiinnostusta arkipäiväistä ja käytännöllistä tietoa kohtaan. Holger Thesleffin mukaan dialogin on mahdollisesti viimeistellyt joku muu kuin Platon.


title: Sofisti (dialogi)

text: Asetelmansa puolesta dialogi kuuluu kolmen samanlaisen dialogin ”trilogiaan”, kahden muun ollessa "Theaitetos" ja "Valtiomies". Näistä "Sofisti" ja "Valtiomies" muodostavat vielä tiukemman parin. Ne liittyvät siihen kirjoitusajan tilanteeseen, että Platon joutui filosofiansa kehittyessä yhä tarkemmin määrittelemään filosofien aseman suhteessa toisaalta sofisteihin ja toisaalta poliitikkoihin. "Sofisti" käsittelee nimensä mukaisesti ennen kaikkea ”sofistin” määritelmää ja sitä, miten tämä eroaa ”filosofista”. Dialogin alussa Platon asettaa kysymyksen, joka koskee sekä ”sofistin”, ”valtiomiehen” että ”filosofin” määritelmää. Tutkijat ovat tästä ja muista dialogien yksityiskohdista päätelleet, että Platonin tarkoituksena olisi ollut kirjoittaa trilogian täydennykseksi neljänneksi myös ”filosofin” määritelmää käsittelevä dialogi; tällaista dialogia ei kuitenkaan koskaan kirjoitettu. Thesleffin mukaan Platon on saattanut ajatella, että ”filosofin” määritelmä tulee ilmi jo "Sofistin" ja "Valtiomiehen" esityksistä. Toisaalta dialogit ovat filosofisia harjoituksia, ja niin Platon on saattanut jättää filosofin määrittelyn eräänlaiseksi ”kotitehtäväksi” lukijoille.


title: Sofisti (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu II tetralogiaan yhdessä "Theaitetoksen" ja "Valtiomiehen" sekä dialogin "Kratylos" kanssa. Aiheensa puolesta Thrasyllos luki dialogin Platonin loogisten teosten joukkoon. Aristofanes Byzantionlaisen jaottelussa dialogi kuuluu puolestaan II trilogiaan yhdessä "Valtiomiehen" ja "Kratyloksen" kanssa.


title: Sofisti (dialogi)

text: "Sofisti" jatkaa "Theaitetos"-dialogin asetelmasta: edellisessä dialogissa keskustelleet Theodoros ja Theaitetos jatkavat seuraavana päivänä keskustelua Sokrateen kanssa, ja paikalla on edelleen myös keskustelua seuraava nuorempi Sokrates. Kyreneläisten mukana on elealainen vieras, joka johtaa keskustelua. Tutkijoiden mukaan tämä vieras on todennäköisesti kuvitteellinen hahmo. Vieras muistuttaa kuitenkin monin tavoin elealaista Parmenidesta.


title: Sofisti (dialogi)

text: Dialogin muodollisena teemana on ”sofistin” määritelmä. Dialogin alun keskustelun seurauksena elealainen vieras pyrkii muodostamaan tälle määritelmän ja paljastamaan näin sen, mikä sofisti todella on ja mistä tämän taidossa on kyse.


title: Sofisti (dialogi)

text: Aluksi kuvataan niin kutsuttua dihaireettista menetelmää eli jakamisen ("dihairesis") ja kokoamisen menetelmää käsitteiden ja ideoiden täsmälliseksi määrittelemiseksi, ja annetaan menetelmän käytöstä useita esimerkkejä. Menetelmän perusosia ovat mallikäsitteen käyttö ja vertaaminen tavoitteena olevaan käsitteeseen, jakaminen, kokoaminen sekä deduktiivinen päättely kootuista käsitteistä.


title: Sofisti (dialogi)

text: Elealainen vieras aloittaa menetelmän soveltamisen arkisesta käsitteestä ”onkimies”, jolla on jotain yhteistä tavoitteena olevan käsitteen (”sofisti”) kanssa. Tämä yhteinen tekijä on tietynlaisen jotakin tiettyä asiaa koskevan taidon ("tekhnē") omaaminen. Tämän jälkeen vieras pyrkii erilaisia käsitteitä (maanviljely, ruumiista huolehtiminen, rakennetuista ja muovailluista kohteista eli esineistä huolehtiminen, jäljittelytaito jne.) kokoamalla muodostamaan tietynlaisen taidon käsitteen; näin päädytään ”tekemistaitoon” eli tuotannolliseen taitoon. Toisenlaisia käsitteitä (oppiminen, tietäminen, rahan ansaitseminen, kamppailu, metsästys) kokoamalla voidaan muodostaa toisenlainen taidon käsite, ”hankkimistaito”. Tämän jälkeen vieras yrittää löytää, kumpaan alaluokkaan onkimies kuuluu, ja päätyy hankkimistaitoon.


title: Sofisti (dialogi)

text: Kokoamisten jälkeen elealainen vieras etenee kokoamisen kautta muodostuneiden taitojen jakamiseen. Hankkimistaito voidaan jakaa kahteen taitoon, ”välittämistaitoon” ja ”valtaustaitoon”. Valtaustaito voidaan edelleen jakaa kahteen, ”kamppailuun” ja ”pyydystämiseen”. Lukuisien kokoamisten ja jakamisten jälkeen vieras päätyy lopulta onkimiehen määritelmään. Prosessin aikana vieras luokittelee lukuisia erilaisia tähän liittyviä toimintoja (metsästys, metsästys vedessä eli vedenriistan pyynti, kalastus, aitauspyynti ja haavoituspyynti, koukkupyynti ja ahrainpyynti, jne.).


title: Sofisti (dialogi)

text: Mallikäsitteen suullisen esityksen (määritelmän) jälkeen vieras pyrkii löytämään ne tekijät, jotka yhdistävät mallikäsitettä, ”onkimiestä”, ja tavoitteena olevaa käsitettä, ”sofistia”, sekä ne tekijät, jotka erottavat niitä. Sofistin huomataan monella tavalla muistuttavan onkimiestä, ja sofistin väliaikaiseksi määritelmäksi saadaan selvästi humoristiseksi tarkoitettu kuvaus; sofistiikalla tarkoitetaan:


title: Sofisti (dialogi)

text: Näin ensimmäisellä määrittely-yrityksellä sofistin taito kuuluisi siis hankkimistaidon alle ja tarkemmin tietynlaisen metsästystaidon alle. Elealainen vieras lähestyy kysymystä kuitenkin uudesta kulmasta, ja päätyy siihen, että sofistin taito voitaisiin lukea myös välittämistaidon alle; näin sofistiikalle saadaan neljä uutta määritelmää ja käsiteluokittelua:


title: Sofisti (dialogi)

text:
Sofisti olisikin siis eräänlainen kauppias. Vertailujen ja määrittely-yritysten aikana vieras löytää useita luokkia, joiden mukaan asiat voidaan jakaa: olevainen, lepo, liike, samuus ja eriys. Näitä kutsutaan yleisideoiksi eli yleisimmiksi luokiksi ("megista genē").
Epäonnistuttuaan sofistin määrittelemisessä yksikäsitteisesti, elealainen vieras pyrkii muodostamaan lopullisen deduktiivisen määritelmän kokoamalla syntyneet viisi määritelmää yhteen. Koska näitä määritelmiä yhdistää yksi kvaliteetti, ”jäljittely” ("mimēsis"), vieras määrittelee sofistin taiton ”jäljittelyn taidoksi”. Tämä taito jaetaan edelleen ”jäljennösten tekemisen taidoksi” (eli kohteen kopioimisen taidoksi niin, että jäljennös on samanlainen kuin kohde) ja ”jäljitelmien tekemisen taidoksi” (eli kohteen jäljittelyksi niin, ettei jäljitelmä ole sitä miltä näyttää). Sofistin taidon havaitaan olevan osa viimeksi mainittua, sillä sofisti jäljittelee viisasta. Kaikkia sofisteja siis yhdistää se, että nämä ovat tietävinään kaiken, vaikka eivät tiedä mitään.


title: Sofisti (dialogi)

text: Sofistin voidaan kuitenkin sanoa olevan joku, joka vain teeskentelee omaavansa tietoa, tai joku, jolla on epätotta tietoa, vain siinä tapauksessa, että todet ja epätodet uskomukset voidaan erottaa toisistaan. Vaikuttaa mahdottomalta sanoa, että sofisti esittää olemattomia asioita niin kuin ne olisivat, eli esittäisi ei-olevan olevana, koska tämä tarkoittaisi sitä, että ei-oleva olisi jollakin tavalla olemassa, tai olemassaolemattomuus olisi olemassa. Muodostettu sofistin määritelmä kuitenkin vaatisi juuri sitä, että näin voitaisiin sanoa.


title: Sofisti (dialogi)

text: Elealainen vieras ehdottaa, että syntyneen ongelman ytimenä on Parmenideen olevaa ja ei-olevaa koskeva oppi. Niin hän jatkaa kritisoimalla Parmenideen ajatusta, jonka mukaan ”on mahdotonta, että ei-olevat asiat ovat”.


title: Sofisti (dialogi)

text: Ennen lopullista sofistin määritelmää vieraan on siis selvitettävä määrittelyn aikana käyttämiensä käsitteiden merkitys; toisin sanoen hänen on selvitettävä, mikä on olevan ("se mikä on"), ei-olevan, samuuden, eron, liikkeen sekä lepotilan luonne, ja kuinka ne liittyvät toisiinsa. Sen vuoksi hän tutkii Parmenideen näkemystä ja vertaa tätä Empedokleen ja Herakleitoksen ajatuksiin selvittääkseen, onko oleva yhtäläinen muutoksen vai lepotilan vai kummankin kanssa.


title: Sofisti (dialogi)

text: Lopputulos on, että sekä muutos että lepotila ovat, toisin sanoen kummatkin ovat olevia. Parmenideen mukaan sen sijaan vain lepotila on. Oleva puolestaan on ”laji”, jonka kaikki olemassaolevat asiat jakavat. Samuus on ”laji”, jonka kaikki samaan sukuun tai lajiin kuuluvat asiat jakavat suhteessa johonkin ominaisuuteen, ja jonka ansiosta kokoamisen kautta tehtävä deduktio on mahdollista. Ero on ”laji”, joka tekee samaan sukuun kuuluvista asioista erilaisia toisiinsa verrattuna, ja mahdollistaa näin jakamisen. Lopuksi, niin kutsuttu ei-oleva ei ole olevan vastakohta, vaan ainoastaan erilainen suhteessa siihen. Siksi olevan vastakohta määritellään eron kautta. Ei-oleva on ero, ei olevan vastakohta.


title: Sofisti (dialogi)

text: Seurauksena todet ilmaisut voidaan erottaa epätosista, koska jokainen ilmaisu koostuu teonsanasta ja nimisanasta. Nimisana viittaa subjektiin, ja koska ajatus tai puhe koskee aina jotakin, se ei voi koskea ei-mitään (eli ei-olevaa). Teonsana on subjektin suorittaman teon merkki, tai subjektille suoritetun teon merkki. Kun teonsana ilmaisee jotakin, joka koskee subjektia, tai tarkemmin jotakin sen ominaisuutta, tällöin ilmaisu on tosi. Kun teonsana ilmaisee jotakin, joka eroaa subjektin ominaisuuksista, tällöin ilmaisu on epätosi. Jälkimmäisessä tapauksessa ilmaisu ei kuitenkaan lue olevaa kuuluvaksi ei-olevalle. Oleminen olemassaolon ja omistamisen merkityksessä tulee siis erottaa toisistaan.


title: Sofisti (dialogi)

text: Näin on siis mahdollista, että "asiat, jotka eivät ole, jollakin tavalla ovat".


title: Sofisti (dialogi)

text: Selvitettyään olevaan, ei-olevaan, eroon ja vastakohtaisuuteen liittyvät ongelmat sekä sen, kuinka joku asia voi vaikuttaa joltakin kuitenkaan olematta sitä, elealainen vieras voi lopulta palata sofistin määrittelyyn. Koska asiat, jotka eivät ole, voivat kuitenkin jollakin tavalla ilmaistuna olla, on mahdollista myös se, että sofisti voi tuottaa epätosia vaikutelmia ja jäljitellä viisasta. Sofisti esiintyy viisaana, mutta onkin vain viisaan jäljittelijä ("mimētēs"). Näin sofistin ja tälle ominaisen taidon lopulliseksi määritelmäksi saadaan:


title: Sofisti (dialogi)

text: Näin dialogissa edetään siitä perusteettomasta uskomuksesta tai vaikutelmasta ("fantasia"), että sofisti vaikuttaa viisaalta, siihen perusteltuun uskomukseen ("doksa"), että tämä ei todellisuudessa ole viisas.


title: Stanislav Petuhov

text: Stanislav Petuhov (s. 19. elokuuta 1937 Moskova, Neuvostoliitto) on venäläinen entinen jääkiekkoilija. Hän oli pelipaikaltaan oikea hyökkääjä. Hän pelasi 96 maaottelua tehden 19 maalia Neuvostoliiton maajoukkueessa. Petuhov pelasi jääkiekkoseurassa Moskovan Dynamo 388 liigaottelua tehden 170 maalia Neuvostoliiton mestaruussarjassa.


title: Valtiomies (dialogi)

text: Valtiomies (; ) on Platonin kirjoittama dialogi. Sen toinen nimi Thrasylloksen jaottelussa on "Kuninkuudesta" (, "Peri basileias"). Dialogissa keskustelevat Sokrates, Theodoros, nuorempi Sokrates sekä nimeltä mainitsematon elealainen vieras. Keskustelu käsittelee valtiomiehen määritelmää sekä käsitteiden määrittelemistä yleisemmin.


title: Valtiomies (dialogi)

text: Platonin teosten joukossa "Valtiomies" kuuluu tämän myöhäisvaiheen dialogeihin. Se on ajoitettu kirjoitetuksi aikaisintaan 360-luvulla eaa. Näin se on syntynyt siihen aikaan, jolloin Platon oli palannut Sisiliasta lopullisesti Ateenaan toimiakseen perustamansa Akatemian johdossa kuolemaansa saakka. Platonin eräiden muiden myöhäiskauden teosten tyyliin dialogi sisältää jaksoja, jotka on tarkoitettu Akatemian oppilaille loogis-dialektisiksi harjoituksiksi.


title: Valtiomies (dialogi)

text: Asetelmansa puolesta dialogi kuuluu kolmen samanlaisen dialogin "trilogiaan", kahden muun ollessa "Theaitetos" ja "Sofisti", jossa "Valtiomies" ja "Sofisti" muodostavat vielä tiukemman parin. Ne liittyvät siihen kirjoitusajan tilanteeseen, että Platon joutui filosofiansa kehittyessä yhä tarkemmin määrittelemään filosofien aseman suhteessa toisaalta sofisteihin ja toisaalta poliitikkoihin. "Valtiomies" käsittelee nimensä mukaisesti ennen kaikkea "valtiomiehen" määritelmää ja sitä, miten tämä eroaa "filosofista". Dialogin "Sofisti" alussa Platon oli asettanut laajemman kysymyksen, joka koski sekä "sofistin", "valtiomiehen" että "filosofin" määritelmiä. Tutkijat ovat tästä ja muista dialogien yksityiskohdista päätelleet, että Platonin tarkoituksena olisi ollut kirjoittaa trilogian täydennykseksi neljänneksi myös "filosofin" määritelmää käsittelevä dialogi; tällaista dialogia ei kuitenkaan koskaan kirjoitettu. Holger Thesleffin mukaan Platon on kuitenkin voinut ajatella, että "filosofin" määritelmä tulee ilmi jo "Sofistin" ja "Valtiomiehen" esityksistä. Toisaalta dialogit ovat filosofisia harjoituksia, ja niin Platon on saattanut jättää filosofin määrittelyn eräänlaiseksi "kotitehtäväksi" lukijoille.


title: Valtiomies (dialogi)

text: "Sofisti" ja "Valtiomies" osoittavat Platonin lisääntynyttä kiinnostusta arkipäiväistä ja käytännöllistä tietoa kohtaan. Platonin poliittisen filosofian osalta "Valtiomiehen" voidaan nähdä esittävän eräänlaisen välittävän kannan Platonin "Valtion" ja "Lakien" välillä.


title: Valtiomies (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu II tetralogiaan yhdessä dialogien "Kratylos", "Theaitetos" ja "Sofisti" kanssa. Aiheensa puolesta Thrasyllos luki dialogin Platonin loogisten teosten joukkoon. Aristofanes Byzantionlaisen jaottelussa dialogi kuuluu puolestaan II trilogiaan yhdessä "Sofistin" ja "Kratyloksen" kanssa.


title: Valtiomies (dialogi)

text: "Valtiomies" jatkaa suoraan siitä, mihin "Sofistissa" jäätiin. Dialogissa puhuu ennen kaikkea Theodoroksen mukanaan tuoma elealainen vieras, joka kyselee nuoremmalta Sokrateelta. Thesleffin mukaan nuorempi Sokrates on todennäköisesti kuvitteellinen hahmo, jonka voidaan nähdä edustavan nuorta Platonia itseään. Dialogi pyrkii muodostamaan ”valtiomiehelle” mahdollisimman täsmällisen määritelmän. Käsitteiden määrittelyn menetelmänä käytetään jo "Sofistissa" sovellettua niin kutsuttua dihaireettista menetelmää eli jakamisen ("dihairesis") ja kokoamisen menetelmää.


title: Valtiomies (dialogi)

text: Keskustelun aluksi todetaan, että valtiomies on tietynlaisen tiedon haltija; tätä voidaan kutsua yhtä hyvin kuninkaan, valtiomiehen kuin tilanhoitajankin tiedoksi. Tämän jälkeen tietoa jaotellaan eri lajeiksi, käytännölliseksi ja teoreettiseksi tiedoksi, ja teoreettinen tieto edelleen ratkaisuja esittäväksi ja käskyjä antavaksi tiedoksi. Valtiomiehen tiedon todetaan olevan jälkimmäistä lajia. Tästä edetään siihen, että valtiomies on tietynlainen joukkojen kaitsija. Erilaisten tarkempien jaottelujen kautta valtiomiehen taidon ensimmäiseksi määritelmäksi saadaan lopulta, että kyseessä on kaksijalkaisten sarvettomien laumaeläinten paimentamisen taito.


title: Valtiomies (dialogi)

text:
Tämä ei kuitenkaan vielä määritä valtiomiestä tarpeeksi tarkasti. Ennen määrittely-yrityksen jatkumista esitetään kosmologinen myytti Kronoksesta. Sen tehtävänä on korostaa valtiomiehen taitojen merkitystä nykyaikana, jolloin Kronos on astunut syrjään ja Zeus pyörittää maailmaa tämän sijasta. Tästä päästään siihen, että on kuvattava täsmällisemmin, millä tavalla todellinen valtiomies hallitsee valtiota, sekä miten valtiomies eroaa muista henkilöistä, jotka voidaan sekoittaa tähän.
Täsmällisempää määritelmää lähestytään käyttämällä apuna kutomisen määritelmää. Samalla käsitellään dialektiikan tehtävää: käsitteistä ei keskustella niiden itsensä vuoksi, vaan jotta opittaisiin ymmärtämään ideoita, joita ei voi havainnollistaa aistien avulla.


title: Valtiomies (dialogi)

text: Tämän jälkeen valtiomiehen taito pyritään erottamaan selvemmin muista yhteiskuntaa hyödyttävistä ammateista. Ensin valtiomies erotetaan orjista, kauppiaista, työläisistä ja monista muista ammateista, jotka poikkeavat siitä selvemmin. Viimeiseksi jää valtiomiehen erottaminen poliitikosta, sotapäälliköstä, oikeudenjakajasta ja reettorista, jotka muistuttavat sitä enemmän.


title: Valtiomies (dialogi)

text: Samalla käsitellään sitä tietoa, mitä valtiomies tarvitsee valtiota johtaakseen. Valtiomies on se henkilö, jolla todella on tällaista tietoa; sen sijaan että hallitsijat vain esittäisivät, että heillä on tietoa. Todetaan, että valtiomiehen taidon piiriin kuuluu muun muassa lainsäädäntötaito. Tämän jälkeen käsitellään lain olemusta ja kirjoitettujen lakien merkitystä, sekä vallitsevien valtiomuotojen (tyrannia, monarkia, oligarkia, aristokratia ja demokratia) suhdetta lain noudattamiseen. Elealainen vieras pitää näitä kaikkia väärinä valtiomuotoina, ja toteaa, että "[o]nko siis mikään ihme, että tällaisissa valtiojärjestelmissä on ja tulee olemaan niin paljon pahaa, kun niiden perustana on toimiminen vailla tietoa, vain kirjoitettujen säädösten ja perinnäistapojen varassa?".


title: Valtiomies (dialogi)

text: Kun ihannevaltio erotetaan näistä vallitsevista valtiomuodoista, valtiomies saadaan samalla erotettua poliitikosta. Platonin mukaan tiedon tulee käydä lain edelle, ja tällaisen tiedon omaavien henkilöiden tulee johtaa politiikkaa. Valtiomiehen tieto koskee sitä, kuinka hallitaan oikeudenmukaisesti ja hyvin. Platon kuitenkin katsoo, ettei pelkkä tieto hyvästä yleisesti riitä; valtiomiehellä on oltava tietoa hyvästä "ajassa", toisin sanoen olosuhteiden mukaan muuttuvaa tietoa. Juuri siksi tieto käy yli lakien, joiden säädökset ovat muuttumattomia. Toisaalta tällainen ihanteellinen tilanne erotetaan vallitsevasta tilanteesta, jossa lait kuitenkin ovat välttämättömiä.


title: Valtiomies (dialogi)

text: Samalla kun valtiomies erotetaan poliitikoista, poliitikot osoittautuvät vääriksi valtiomiehiksi, eräänlaisiksi sofisteiksi. Sofistit ainoastaan antoivat sen kuvan, että heillä olisi valtiomieheltä vaadittua tietoa. Valtiomiehen vastakohdaksi asetetaan siis sofisti, siinä missä "Valtiossa" todellisen valtiomiehen, filosofikuninkaan, vastakohdaksi asetetaan tyranni. "Valtiomiehessä" Platon kuitenkin näkee valtiomiehen roolin lähinnä lainsäätäjänä, joka on ennemmin muukalainen ja vierailija kuin kaupungin varsinainen asukas tai sen hallitsija, ja vetäytyy lainsäädäntötyönsä jälkeen. Näin tällainen valtiomies eroaa myös valtiota pysyvästi hallitsevasta filosofikuninkaasta.


title: Valtiomies (dialogi)

text: Sotapäälliköstö, oikeudenjakajasta ja reettorista valtiomies erotetaan jakamalla tieto tekijän tietoon ja käyttäjän tietoon. Valtiomiehen tehtävä on tietää, kuinka muuta tietoa käytetään valtion hyväksi.


title: Valtiomies (dialogi)

text: Yhteenvetona valtiomiehen taitoa verrataan jälleen kutomiseen: valtiomiehen tehtävänä on solmia yhteen erilaisia ihmisluonteita sopusointuiseksi valtion kudelmaksi käyttäen kutomisessa apuna muun muassa kasvatusta ja avioliittoja.


title: Toronto Raptors

text: Toronto Raptors on kanadalainen koripalloseura, joka pelaa NBA-liigassa. Seura pelaa kotiottelunsa Air Canada Centre -areenalla Torontossa, Ontariossa. Aiemmin, vuosina 1995–1999, seuran kotiareena oli SkyDome (nykyiseltä nimeltään Rogers Centre). Seuran omistajayhtiö on Maple Leaf Sports & Entertainment, jonka omistukseen kuuluvat myös muun muassa jääkiekkoseurat Toronto Maple Leafs ja Toronto Marlies sekä jalkapalloseura Toronto FC. Raptors kuuluu NBA:n itäisen konferenssin Atlantin divisioonaan, jonka se on voittanut viisi kertaa.


title: Toronto Raptors

text: Raptors on ollut vuodesta 2001 lähtien ainoa kanadalainen koripalloseura NBA:ssa. Se on parhaimmillaan yltänyt konferenssifinaaleihin eli NBA:n pudotuspelien neljän parhaan joukkoon kaudella 2015–2016.


title: Toronto Raptors

text: Vuonna 1993 NBA sai virallisen hakemuksen uudesta seurasta. Hankkeen johtomiehenä toimi kanadalainen John Bitove, jonka isä oli jo aikaisemmin yrittänyt saada NBA-joukkuetta Kanadaan. Saman vuoden heinäkuussa NBA:n laajentumiskomitea vieraili Torontossa tapaamassa hankkeen vetäjiä ja katsastamassa suunnitelmia. Komitean vakuuttivat erityisesti uuden areenan rakennussuunnitelmat. Marraskuussa 1993 NBA hyväksyi uuden seuran osaksi sarjaa. Liittymismaksu oli kuitenkin neljä kertaa suurempi kuin edellisillä laajentumiskerroilla, 125 miljoonaa dollaria.


title: Toronto Raptors

text: Raptors liittyi NBA:han kaudeksi 1995–1996 laajennusjoukkueena samaan aikaan Vancouver Grizzliesin kanssa. Grizzlies ja Raptors olivat ensimmäiset kanadalaiset NBA-seurat sitten vuoden 1947, jolloin Toronto Huskies lopetti toimintansa. Grizzliesin siirryttyä Memphisiin vuonna 2001 Raptors on ollut liigan ainoa kanadalaisseura.


title: Toronto Raptors

text: Joukkueen kokoaminen aloitettiin pian ja uudeksi päävalmentajaksi hankittiin Detroit Pistonsin entinen apuvalmentaja Brendan Malone. Seuran ensimmäiseksi toimitusjohtajaksi valittiin Isiah Thomas. Kahden uuden NBA-seuran takia vuonna 1995 järjestettiin , jossa joukkueet saivat varata pelaajia. Arvonnan kautta Toronto sai ensimmäisen varauksen, ja joukkue valitsi ensimmäisenä pelaajana Chicago Bullsin B. J. Armstrongin. Hän kuitenkin kieltäytyi tulemasta Raptorsin harjoituksiin, joten hänen tilalleen hankittiin Carlos Rogers ja Victor Alexander.


title: Toronto Raptors

text: Raptors pelasi ensimmäisen kautensa Keskisessä divisioonassa ja aloitti historiansa 3. marraskuuta 1995 ottelulla New Jersey Netsiä vastaan. Raptors voitti ottelun luvuin 94–79, ja katsojia oli heti ensimmäisessä pelissä 33 306. Ensimmäinen kauden aikana joukkue voitti 21 ottelua 61:stä ja jäi divisioonansa viimeiseksi. Huonosta pelillisestä menestyksestä huolimatta Raptors oli koko liigan kolmanneksi paras yleisöjoukkue, sillä joukkueen otteluita kävi katsomassa yhteensä 950 330 katsojaa. Kauden jälkeen joukkueen takamies Damon Stoudamire valittiin . Stoudamire oli myös joukkueen paras pistemies. Kauden jälkeen joukkueen uudeksi valmentajaksi palkattiin Darrell Walker.


title: Toronto Raptors

text: Raptorsin ensimmäinen varsinainen oli , jossa seura sai toisen varauksen. Raptors päätti käyttää varausvuoronsa Marcus Cambyn varaamiseen. Joukkue voitti kauden 1996–1997 aikana 30 ottelua, enemmän kuin edellisellä kaudella, mutta pudotuspeleihin Raptors ei silti päässyt. Kauteen mahtui joka tapauksessa koviakin voittoja, sillä Raptors oli yksi yhdestätoista joukkueesta, jotka onnistuivat voittamaan kauden voittaneen Chicagon.


title: Toronto Raptors

text: Kauden 1997–1998 alussa joukkue kärsi loukkaantumisista, sillä pahimmillaan viisi pelaajaa oli kauden alussa loukkaantuneena. Tämän takia Raptors kärsi seitsemäntoista ottelun mittaisen tappioputken, joka alkoi marraskuun lopussa Seattle Supersonicsia vastaan ja päättyi joulukuussa Philadelphia 76ersia vastaan. Raptorsin varapresidentti Isiah Thomas lähti yllättäen seurasta epäonnistuttuaan omistustarjouksesta seuran kanssa, jolloin hänen tilalleen tuli Glen Grunwald. Helmikuun siirtoikkunan sulkeutuessa seura teki lukuisia pelaajavaihdoksia, joiden seurauksena Raptorsista tuli liigan nuorin joukkue. Muun muassa koko liigan nuorin pelaaja, 18-vuotias Tracy McGrady, oli liittynyt joukkueeseen. Kausi päättyi Raptorsilta seuran historian huonoimpaan tulokseen, sillä joukkue onnistui voittamaan vain kuusitoista ottelua.


title: Toronto Raptors

text: Raptors varasi Jonathan Benderin viidentenä pelaajana, mutta seura vaihtoi hänet Indiana Pacersin kanssa Antonio Davisiin. Kauden alku sujui Raptorsilta hyvin ja ennen joukkue oli voittanut 22 peliä. Seura sai ensimmäistä kertaa edustajan un, sillä Carter valittiin historian toiseksi suurimmalla äänivyöryllä otteluun. Hän osallistui myös , joka järjestettiin kahden vuoden tauon jälkeen. Carter voitti donkkikilpailun, ja Raptors jatkoi kautta voitoilla. Runkosarjan päätyttyä joukkue oli voittanut 82:sta pelistään 45, jolloin se pääsi ensimmäistä kertaa pudotuspeleihin. Pudotuspeleissä Raptors ei onnistunut voittamaan kertaakaan New York Knicksiä, vaikkakin toisen pelin joukkue hävisi ainoastaan pisteellä.


title: Toronto Raptors

text: Vaikka Raptors oli päässyt pudotuspeleihin ensimmäistä kertaa historiassaan, valmentajaa päätettiin vaihtaa. Uudeksi valmentajaksi palkattiin Lenny Wilkens. Kauden alku sujui Raptorsilta hyvin ja syyskauden jälkeen joukkueen saldo oli 26 voittoa ja 23 tappiota. Tähdistöviikonlopulle osallistui joukkueesta kolme pelaajaa: Vince Carter, Antonio Davis ja hankittu Morris Peterson. Tammikuun siirtoajalla joukkueeseen hankittiin lukuisia uusia pelaajia, mikä näytti tuovan lisävoimaa ryhmään, sillä Raptors voitti 19 ottelua loppukauden 27 pelistä. Kauden loputtua Raptors oli voittanut 47 ottelua, joten pääsy pudotuspeleihin varmistui jo toisena kautena perättäin. Pudotuspeleissä Raptors sai vastaansa uudestaan New Yorkin. Kolmen ensimmäisen ottelun jälkeen Raptors oli häviöllä otteluvoitoin 2–1. Voitettuaan kaksi viimeistä ottelua joukkue pääsi konferenssinsa välieriin. Välierät Raptors aloitti 96–93-voitolla Philadelphia 76ersista, mutta kuuden ottelun jälkeen otteluvoitot olivat tasan 3–3. Ratkaisevan ottelun Philadelphia voitti luvuin 88–87, jolloin Raptorsin seurahistorian tuloksellisesti paras kausi oli ohitse.


title: Toronto Raptors

text: Kauden 2001–2002 alussa seuraan hankittiin entinen NBA:n arvokkain pelaaja Hakeem Olajuwon, jonka lisäksi Vince Carterin kanssa solmittiin jatkosopimus. Raptors aloitti kauden jälleen hyvin, ja puolivälissä kautta joukkue oli voittanut 29 ottelua ja hävinnyt 21. Viimeisessä ottelussa ennen tähdistöviikonloppua Carter loukkasi jalkansa, joten joukkueen paras pistemies oli loppukauden sivussa. Raptorsin aloitettua loppukauden joukkue hävisi kolmetoista ottelua perättäin, mutta viimeisistä neljästätoista ottelusta Raptors hävisi ainoastaan kaksi. Pudotuspelien alkaessa joukkue oli ensimmäisissä otteluissa kateissa ilman Carteria ja avauspelin joukkue hävisikin luvuin 85–63 Detroit Pistonsille. Kahden tappion jälkeen Raptors voitti kaksi ottelua perättäin, jolloin joukkueet pelasivat viidennen ja ratkaisevan ottelun. Sen Raptors hävisi luvuin 85–82 Jerry Stackhousen ratkaistua ottelun vierasjoukkueelle.


title: Toronto Raptors

text: Kausi 2002–2003 ei alkanut seuralta hyvin, sillä Raptorsiin hankittu Lamond Murray kärsi ennen kauden alkua loukkaantumisesta, joka piti hänet poissa runkosarjasta. Myös toinen uusi pelaaja, Lindsey Hunter, joutui olemaan poissa suuresta osasta peleistä. Vanhoista pelaajista Carter joutui olemaan sivussa 39 ottelusta ja Davis 29 ottelusta. Loukkaantumisten takia Raptorsista tuli NBA-historian ainoa joukkue, joka ei saanut kahtatoista pelaajaa mukaan yhteen otteluun. Raptorsin kauden musta hetki osui vuodenvaihteeseen, jolloin joukkue voitti neljästätoista perättäisestä ottelusta ainoastaan yhden. Kauden lopussa joukkue oli onnistunut voittamaan 24 ottelua ja häviöitä oli kertynyt 58. Kauden loputtua joukkueen uudeksi valmentajaksi palkattiin Kevin O'Neill.


title: Toronto Raptors

text:
Ennen kauden 2004–2005 alkua Carter ilmoitti, että hän haluaa siirtyä New Jerseyn joukkueeseen. Uudeksi toiminnanjohtajaksi kesällä 2004 hankittu Rob Babcock ei kuitenkaan halunnut hänen lähtevän, koska sopimus oli vielä voimassa. Fanit ja analyytikot arvostelivat myös seuran toimia . Raptors varasi Rafael Araújon kahdeksantena varauksena, eikä varaus ollut fanien mieleen. Carter kuitenkin pelasi alkukauden Raptorsissa, muttei pelannut omien sanojensa mukaan täysillä viimeisinä kausina. Joulukuussa 2004 hän siirtyikin New Jersey Netsiin. Carter ei ollut ainoa tyytymätön pelaaja seurassa kauden aikana. Myös Rafer Alston sanoi, ettei hän ollut tyytyväinen joukkueen valmentajaan. Helmikuussa Alston hyllytettiin kahden pelin ajaksi. Kauden aikana Boshista alkoi tulla Raptorsin uusi tähti hyvien peliensä ansiosta. Hän teki kauden aikana 16,8 pistettä ja oli usein joukkueensa paras pistemies. Asema vahvistui entisestään Carterin lähdettyä joukkueesta. Matt Bonner nousi kauden suurimmaksi yllättäjäksi ja fanien suosioon. Hän oli tulokkaiden paras kolmen pisteen heittäjä ja toiseksi paras kahden pisteen heitoissa. Raptors lopetti ensimmäisen kautensa Atlantin divisioonassa 33 voittoon ja 49 tappioon, joten seura ei taaskaan päässyt pudotuspeleihin.
Kaudella 2005–2006 Raptors jatkoi pelaajien vaihtoa: seura hankki Charlie Villanuevan, Uroš Slokarin, Roko Ukićin ja Joey Graham. Takakentällä joukkue hankki Mika Jamesin ja José Calderónin. Pelaajavaihdoksista huolimatta kauden alku oli historian huonoin: Raptors oli voittanut kuudentoista ottelun jälkeen ainoastaan yhden pelin. Huonon alun takia joukkueen apuvalmentajaksi hankittiin yliopistovalmentaja Gene Keady. Tammikuussa Raptors pelasi Los Angeles Lakersia vastaan ja ottelussa Kobe Bryant teki 81 pistettä, joka oli historian toiseksi korkein lukema. Lukuisten tappioiden takia toimitusjohtaja Rob Babcockille annettiin tammikuussa 2006 potkut ja hänen tilalleen siirtyi väliaikaisesti Wayne Embry. Kuukauden päästä hänen tilalleen siirtyi Bryan Colangelo. Loppukautena Bosh kärsi loukkaantumisesta, joka piti hänet loppukauden sivussa. Raptors sijoittui oman divisioonansa toiseksi viimeiseksi, eikä päässyt tälläkään kertaa pudotuspeleihin.


title: Toronto Raptors

text: Raptors sai historiansa ensimmäisen ykkösvarauksen. Tämän seura käytti Andrea Bargnanin varaamiseen, joka oli samalla ensimmäinen kerta kun eurooppalainen pelaaja aloittaa varaustilaisuuden. Euroopasta seura hankki Anthony Parkerin ja Jorge Garbajosan. Bargnanin entisestä seurasta, Benetton Trevisosta, palkattiin seuran vara-presidentiksi ja aputoimitusjohtajaksi Maurizio Gherardini. Raptors aloitti kauden haparoiden, mutta loppukautta kohden joukkue alkoi saavuttaa voittoja enemmän. Runkosarjan saldo joukkueelta oli 47–35, jolla Raptors pääsi pudotuspeleihin ja ensimmäistä kertaa seurahistoriassa kotiedun kanssa, sillä joukkue voitti oman divisioonansa. Runkosarjan jälkeen Mitchell valittiin ksi, joka oli myös seuran historian ensimmäinen kerta. Pudotuspeleissä Raptors sai vastaansa New Jersey Netsin. Raptors onnistui voittamaan kaksi ottelua, mutta se ei auttanut, vaan Nets voitti otteluparin voitoin 4–2. Kauden jälkeen Colangelo valittiin .


title: Toronto Raptors

text:
Kaudella 2007–2008 Raptors jatkoi Euroopassa pelanneiden pelaajien palkkaamista, sillä argentiinalainen Carlos Delfino siirtyi Detroit Pistonsista Raptorsiin. Uusia pelaajia olivat myös Jamario Moon ja Jason Kapono. Joukkue oli edelleen nuori, mutta pelaajista erityisesti Boshin ja Garbajosan loukkaantumista pelättiin. Raptors aloitti kauden kahdella perättäisellä voitolla ja syyskaudella voittoja tulikin tappioita enemmän. Loukkaantumiset pilasivat kuitenkin loppukauden: Jorge Garbajosa joutui seitsemän ottelun jälkeen olemaan loppukauden sivussa, T. J. Ford loukkaantui joulukuussa ja palasi kentille helmikuussa 2008 sekä Chris Bosh loukkaantui kauden alussa. Raptorsin lopettaessa kauden joukkue oli voittanut otteluista puolet, joten se pääsi pudotuspeleihin toista kertaa perättäin. Pudotuspeleissä Raptors sai vastaansa Orlando Magicin. Raptors voitti yhden ottelun, mutta hävisi neljä, jolloin kausi oli jälleen kerran ohi ensimmäisen pudotuspelikierroksen jälkeen.
Kauden 2008–2009 alun suurin pelaajahankinta oli Jermaine O'Neal, joka siirtyi Raptorsiin Indiana Pacersista. Vaihdossa Raptors luopui muun muassa Rasho Nesterovičista ja T.J. Fordista. Kauden alussa seura otti myös käyttöönsä uuden mustapohjaisen peliasun, joka oli vaihtoehtoinen vierasasu. Seuran ulkomaalaisten pelaajien tekniikkavalmentajaksi palkattiin suomalais-kanadalainen Gordon Herbert yksivuotisella sopimuksella. Kauden alku ei sujunut seuralta odotetunlaisesti, jolloin päävalmentaja Sam Mitchellille annettiin potkut ja apuvalmentajana toiminut Jay Triano nostettiin uudeksi päävalmentajaksi. Helmikuussa O'Neal ja Jamario Moon myytiin Miami Heatille ja vaihdossa saatiin Marcus Banks sekä Shawn Marion. Pelaajavaihdokset eivät auttaneet Raptorsin alamäkeä, sillä kauden seitsemänneksi viimeisessä ottelussa New Yorkia vastaan varmistui joukkueen putoaminen pois pudotuspeleistä. Kauden jälkeen Raptors teki Trianon kanssa kolmen vuoden jatkosopimuksen.


title: Toronto Raptors

text: Kesällä 2009 Kapono lähti Raptorsista Philadelphiaan, josta joukkueeseen siirtyi Reggie Evans. Muita hankintoja olivat turkkilainen Hedo Türkoğlu sekä Antoine Wright. Myöhemmin Golden Staten Marco Belinelli hankittiin myös joukkueeseen. Kauden alku oli joukkueelta vaikea, mutta ennen vuoden vaihetta Raptors voitti viisi ottelua peräkkäin, jonka jälkeen joukkue oli voittanut 16 ottelua ja hävinnyt 17. Hieman ennen kauden loppua joukkueen tähtipelaaja Bosh loukkaantui, jonka takia Raptors kärsi tappioita. Lopulta Raptors sijoittui divisioonansa toiseksi voitettuaan 40 ottelua ja hävittyään 42. Tämä ei kuitenkaan riittänyt seuralta pudotuspelipaikkaan.


title: Toronto Raptors

text: Ennen kautta 2010–2011 Raptorsin suurin tähti, Chris Bosh, lähti Miami Heatiin. Vaihdossa Raptors sai ensimmäisen kierroksen varauksia vuoden . Toronto oli tekemässä myös suurta pelaajakauppaa, jossa Calderón, Evans ja Türkoğlu olisivat siirtyneet pois. Tämä ei kuitenkaan toteutunut, sillä kaupassa mukana ollut Tyson Chandler siirtyi Dallasiin. Sen sijaan runkosarjan käynnistyttyä Raptors kauppasi Jarrett Jackin, David Andersenin ja Marcus Banksin New Orleans Hornetsille. Tilalle seura sai Predrag Stojakovićin ja Jerryd Baylessin. Raptors voitti kauden aikana vain 22 ottelua, mikä oli pienin määrä sitten kauden 1997–1998.


title: Toronto Raptors

text: Kauden jälkeen päävalmentaja Jay Trianon tilalle hankittiin Dwane Casey, joka oli toiminut aikaisemmin NBA-seurojen apuvalmentajana. Kesän Raptors varasi liettualaisen Jonas Valančiūnasin viidentenä pelaajana. NBA:n vuoden 2011 työsulun takia kauden 2011–2012 aloitus myöhästyi, mutta lopulta runkosarjassa pelattiin 66 ottelua. Raptors voitti 23 ottelua ja hävisi 43, eikä täten päässyt pudotuspeleihin. Kesken pelikauden 2012–2013 Raptors oli osallisena kolmen joukkueen pelaajakaupassa, jossa Rudy Gay sekä Hamed Haddadi siirtyivät seuraan. Vaihdossa José Calderón sekä Ed Davis siirtyivät pois Torontosta. Runkosarjan päätteeksi seura jäi pudotuspelien ulkopuolelle ottelusuhteella 34–48.


title: Toronto Raptors

text: Raptorsin kotiareenana toimi vuosina 1995–1999 SkyDome. Areena avattiin vuonna 1989, ja siinä oli maailman ensimmäinen sisäänvedettävä katto. Areena oli suunniteltu enemmän baseball-käyttöön. Vuonna 2005 areena sai nykyisen nimensä. Koripallossa areenan katsojakapasiteetti oli 28 708 katsojaa.


title: Toronto Raptors

text: Vuonna 1999 seura muutti nykyiseen kotiareenaansa, Air Canada Centreen, joka valmistui samana vuonna. Areena sijaitsee aivan kaupungin keskustassa. Koripallo-otteluissa halliin mahtuu 19 800 katsojaa. Air Canada Centren viimeisin suuri remontti saatettiin kesän 2009 aikana loppuun. Samalla areenan kapasiteetti nousi hieman.


title: Toronto Raptors

text: Uuden seuran nimestä järjestettiin nimeämiskilpailu, johon tuli yli 2 000 ehdotusta. Nimiehdotuksissa näkyi Jurassic Parkin vaikutus, sillä moni nimi liittyi elokuvaan. Toukokuussa 1994 pidetyssä lehdistötilaisuudessa uudeksi nimeksi paljastettiin Toronto Raptors.


title: Toronto Raptors

text: Joukkueen alkuperäisessä logossa oli aggressiivisen ja terävähampaisen näköinen dinosaurus, joka pomputti palloa. Raptorsin tunnusväreiksi päätettiin kirkkaanpunainen, purppura, musta ja hopea. Hopealla haluttiin kunnioittaa koripallon keksijänä pidettyä James Naismithia. Joukkueen tunnuksena käytetään myös vaihtoehtoisesti tammenlehteä, joka seuran mukaan korostaa Raptorsin kanadalaista alkuperää. Joukkue sanookin olevansa ainoa NBA-joukkue, jonka peliasussa on valtioon viittaava elementti.


title: Toronto Raptors

text: Raptorsilla on aina ollut aktiivisesti peleissä käyvä kannattajakunta. Seuran parhaat vuodet kausikorttien myynnissä oli 2000-luvun alussa, jolloin Raptors myi 12 000 kausikorttia kaudessa. Kauden 2007–2008 alussa seura lähenteli taas ennätyslukuja myytyään 11 000 kausikorttia edelliskauden menestyksen siivittämänä. Koko yleisömäärää tarkkailtaessa paras kausi oli ensimmäinen kausi, jolloin keskimäärin 23 179 ihmistä kävi Raptorsin kotiottelussa. Vähiten yleisöä oli kaudella 1997–1998: ainoastaan 16 470 henkeä ottelua kohden.


title: Toronto Raptors

text: Kaudella 2006–2007 Raptorsin ottelut keräsivät The Sports Networkille keskimäärin 143 000 katsojaa eli noin kymmenesosan siitä, mitä Toronto Maple Leafsin ottelut keräsivät katsojia.


title: Toronto Raptors

text: Vuonna 2009 talouslehti Forbesin mukaan Raptorsin arvo oli 386 miljoonaa dollaria. Sillä Raptors sijoittui NBA-seurojen vertailussa sijalle yksitoista. Laskua oli tapahtunut edellisvuodesta, sillä tällöin Raptorsin arvo oli 400 miljoonaa, mutta seuran sijoitus oli silti sama yhdestoista. Raptorsilla oli velkaa vuonna 2009 noin 38 miljoonaa dollaria.


title: Toronto Raptors

text: Raptorsilla on oma televisiokanava Raptors NBA TV, joka keskittyy seuraan liittyviin uutisiin. Tämän lisäksi kanava näyttää muutakin koripallo-ohjelmistoa. Kanava toimii vain Kanadassa. Raptors NBA TV aloitti toimintansa vuonna 2001. Kanava näkyi vuonna 2008 1,5 miljoonassa kotitaloudessa, mutta määrä on laskenut, koska osa Raptorsin ottelujen televisio-oikeuksista on siirtynyt muille kanaville. Muun muassa The Sports Network näyttää omilla kanavillaan Raptorsin pelejä.


title: Toronto Raptors

text: "Lyhenteet: O = ottelut, V = voitot, H = häviöt, Vp = voittoprosentti, Sij. = sijoitus omassa divisioonassaan, Kats. = katsojakeskiarvo"


title: Filebos (dialogi)

text: Filebos (; ) on Platonin kirjoittama dialogi. Sen toinen nimi Thrasylloksen jaottelussa on "Nautinnosta" (, "Peri hēdonēs"). Dialogissa Sokrates, Protarkhos ja Filebos keskustelevat siitä, onko hyvä sama asia kuin nautinto tai viisaus.


title: Filebos (dialogi)

text: Platonin teosten joukossa "Filebos" kuuluu tämän myöhäisvaiheen dialogeihin. Näin se on kirjoitettu siihen aikaan, jolloin Platon oli palannut Sisiliasta lopullisesti Ateenaan toimiakseen perustamansa Akatemian johdossa kuolemaansa saakka. Tarkemmin dialogi on ajoitettu noin vuoteen 360 eaa.


title: Filebos (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu III tetralogiaan yhdessä dialogien "Parmenides", "Pidot" ja "Faidros" kanssa. Aiheensa puolesta Thrasyllos luki dialogin Platonin eettisten teosten joukkoon.


title: Filebos (dialogi)

text: Dialogi käsittelee pääasiassa sitä, onko nautinto vai viisaus sama kuin hyvä. Sokrates väittää, että kumpikaan ei ole yksin hyvä. Sen sijaan hyvä koostuu sekä nautinnosta että viisaudesta, mutta hyvän elämän erinomaisuus on nimenomaan viisauden, älyn ja muistin, sekä niihin liittyvien oikeiden mielipiteiden ja oikean päättelyn, ansiota, ja ne ovat nautintoja tavoiteltavampia.


title: Filebos (dialogi)

text: Dialogin katsotaan sisältävän vähemmän huumoria kun aiemmat dialogit, ja se painottaa filosofiaa ja filosofisia spekulaatioita yli draaman ja runouden.


title: Aljoša Asanović

text: Aljoša Asanović (s. 14. joulukuuta 1965 Split, Jugoslavia) on kroatialainen entinen jalkapalloilija, joka työskentelee nykyään Kroatian jalkapalloliitossa. Asanovićin pelipaikka oli keskikenttäpelaaja.


title: Aljoša Asanović

text: Asanović aloitti ammattilaisuransa Hajduk Splitissä vuonna 1984. Vuonna 1990 hän siirtyi Ranskaan, FC Metzin joukkueeseen. Hän edusti Ranskassa myös AS Cannesia ja Montpellier’ta. Vuonna 1994 Asanović palasi yhden kauden ajaksi takaisin Hajdukiin. Seuraavana vuonna hän pelasi Real Valladolidissa Espanjassa, kunnes palasi jälleen kasvattajaseuraansa. Tällä kertaa kotimaan visiitti kesti vajaan kauden, jonka jälkeen Asanović lähti Englantiin, Derby Countyyn, josta yhden kauden jälkeen SSC Napolin joukkueeseen Italiaan. Vuodet 1998-2000 Asanović edusti Panathinaikosta Kreikassa. Sen jälkeen hän teki lyhyet vierailut Itävaltaan, Austria Wieniin, ja Australiaan, Sydney Unitediin, kunnes päätti uransa moneen kertaan edustamansa Hajduk Splitin riveissä vuonna 2002.


title: Aljoša Asanović

text: Asanović oli mukana Kroatian maajoukkueessa sen kultaisina vuosina 1994-1998. Hän pelasi EM-kisoissa 1996 ja MM-kisoissa 1998. Jälkimmäisissä Kroatia voitti pronssia, pitkälti maalikuninkuuteen yltäneen Davor Sukerin maaleilla. Asanović debytoi maajoukkueessa 17. lokakuuta 1990 Yhdysvaltoja vastaan pelatussa ottelussa, joka oli Jugoslaviasta irronneen Kroatian ensimmäinen maaottelu. Hän teki myös ottelun ensimmäisen maalin. Asanovićin viimeiseksi maaotteluksi jäi Ranskaa vastaan pelattu ystävyysottelu 28. toukokuuta 2000. Yhteensä hän pelasi Kroatian joukkueessa 62 maaottelua, joissa teki neljä maalia. Lisäksi hän ehti pelata kolme ottelua Jugoslavian maajoukkueessa.


title: Kiptšakit

text: Kiptšakit olivat muinainen turkinsukuinen kansa. Läntisiä kiptšakkeja on kutsuttu myös kumaaneiksi.


title: Kiptšakit

text: Kiptšakit olivat alkuaan Irtyš-joen alueelta. He valtasivat eteläisen Venäjän 900-luvulla ja perustivat paimentolaisvaltion Mustanmeren aroille. He valloittivat myös Moldovan, Valakian ja osan Transilvaniaa 1000-luvulla ja tekivät näiltä alueilta käsin ryöstöretkiä Bysanttiin ja Unkarin kuningaskuntaan. Vuonna 1089 heidät voitti Unkarin kuningas Ladislaus I Pyhä, 1100-luvulla Kiovan Venäjän ruhtinas Vladimir Monomah ja lopullisesti Mongolivaltakunta 1241. Mongolivaltakunnan hajoamisen jälkeen kiptšakit olivat osa Kultaista ordaa, jota onkin kutsuttu myös kiptšakkien kaanikunnaksi. Mamelukkien ensimmäisen dynastian jäsenet olivat kiptšakkeja.


title: Kiptšakit

text: Turkkilaisten kielten luoteishaara on nimetty kiptšakkien mukaan. Kiptšakit muodostavat osittain useiden tataariväestöjen esi-isät.


title: Theages (dialogi)

text: Theages (; ) on Platonin nimiin laitettu dialogi. Sen toinen nimi Thrasylloksen jaottelussa on "Filosofiasta" (, "Peri filosofias"). Dialogissa keskustelevat Sokrates, Demodokos ja Theages. Dialogia pidetään yleisesti epäperäisenä.


title: Theages (dialogi)

text: Dialogi luettiin Platonin teosten joukkoon antiikin aikana. Nykyään tutkijat pitävät dialogia yleisesti epäperäisenä eli jonkun toisen henkilön kirjoittamana. Sen arvellaan mahdollisesti olevan Akatemian myöhempää tuotantoa.


title: Theages (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu V tetralogiaan yhdessä dialogien "Kharmides", "Lakhes" ja "Lysis" kanssa. Aiheensa puolesta Thrasyllos luki dialogin Platonin kätilöivien ("maieutikos") teosten joukkoon.


title: Theages (dialogi)

text: Dialogi käsittelee filosofiaa ja vallankäyttöä. Demodokos esittelee poikansa Theageen Sokrateelle ensimmäistä kertaa. Tämän jälkeen keskustellaan Sokrateen jumalallisesta sisäisestä äänestä ("daimonion"), ja kuvataan neljä kertaa, jolloin Sokrates oli saanut jumalilta peräisin olevan ennakkoaavistuksen. Jokaisella kerralla neuvo oli kuitenkin jätetty huomiotta huonoin seurauksin.


title: Theages (dialogi)

text: Friedrich Nietzsche lainasi Theageen dialogissa esittämää ajatusta siteeraten vapaasti "Jokainen meistä tahtoisi olla kaikkien ihmisten valtias, ja jos mahdollista, Jumalankin" teoksessaan "Tahto valtaan". Hänen mukaansa tämä asenne tuli herättää jälleen henkiin.


title: Boris Zaitsev

text: Boris Zaitsev (23. maaliskuuta 1937 Moskova, Neuvostoliitto – 24. helmikuuta 2000) oli venäläinen jääkiekkomaalivahti. Hän pelasi seitsemän maaottelua Neuvostoliiton maalivahtina ollen voittamassa olympiakultaa Innsbruckissa 1964. Neuvostoliiton mestaruussarjassa Zaitsev pelasi 251 liigaottelua Moskovan Dynamon joukkueessa.


title: Viilu

text: Viilu on tukista useimmiten sorvaamalla saatu ohut levy ja vanerin perusosa. Viilu voidaan myös valmistaa höyläämällä, jolloin saadaan höyläviilu. Viilujen paksuus ja koko vaihtelee puulajin ja käyttötarpeen mukaan. Havuviilu eli kuusesta tai männystä sorvattu viilu on yleensä 2–4 mm paksu, koivuviilu taas 1–2 mm. Höyläviilut ovat ohuempia, 0,2 mm:stä ylöspäin.


title: Karabulak

text: Karabulak (ing. ja ) on kaupunki Venäjän federaation Pohjois-Kaukasiassa sijaitsevassa Ingušian tasavallassa, linnuntietä noin 17 kilometriä pääkaupungista Magasista koilliseen. Kaupunki on Pohjois-Kaukasian poikki kulkevan valtatien M29 ja Venäjän rautateiden samansuuntaisen poikittaisradan varrella. Tasavallan päälentokenttä löytyy noin 10 kilometriä kaupungin itäpuolelta.


title: Karabulak

text: Karambulak oli vuonna 2010 suoritetun väestönlaskennan mukaan Ingušian neljänneksi suurin kaupunki Nazranin (93 335 as.), Ordžonikidzevskajan (61 598 as.) ja Malgobekin (31 018 as.) jälkeen. Sittemmin kaupunki on kasvanut usealla tuhannella asukkaalla.


title: Malgobek

text: Malgobek (, ingušian kielellä: Магӏалбике, Mağalbike) on kaupunki Venäjän federaation Pohjois-Kaukasiassa sijaitsevassa Ingušian tasavallassa, linnuntietä 42 kilometriä pääkaupungista Magasista pohjoisluoteeseen. Se on Mağalbiken piirin hallinnollinen keskus, muttei itse kuulu siihen vaan muodostaa oman kaupunkipiirinsä.


title: Malgobek

text: Asukasluvultaan Malgobek on Ingušian kolmanneksi suurin kaupunki Nazranin (93 335 as.) ja Ordžonikidzevskajan (61 598 as.) jälkeen. Se on väkiluvultaan merkittävästi pääkaupunki Magasia suurempi.Malgobekin asutus perustettiin vuonna 1935 ja kaupunki siitä tuli 1939. Toisessa maailmansodassa Malgobek oli Saksan miehittämä 12. syyskuuta 1942 - 3. tammikuuta 1943.


title: Eduard Ivanov

text: Eduard Georgijevitš Ivanov (, 25. huhtikuuta 1938 Moskova, Venäjän SFNT, Neuvostoliitto – 15. tammikuuta 2012) oli venäläinen jääkiekkoilija, olympiavoittaja, maailman- ja euroopanmestari.


title: Eduard Ivanov

text: Ivanov oli Neuvostoliiton maajoukkueen parhaita puolustuspelaajia 1960-luvulla. Hän pelasi Neuvostoliiton maajoukkueessa 79 maaottelua, joissa teki 16 maalia. Ivanov pelasi 300 Neuvostoliiton mestaruussarjan ottelua tehden niissä 40 maalia. Hän pelasi armeijan joukkueessa, TsSKA Moskovassa.


title: Eduard Ivanov

text: Urheilijanuransa jälkeen Ivanov toimi jääkiekkovalmentajana. Hän kuoli 73-vuotiaana 15. tammikuuta 2012.


title: Ishiharan testi

text: Ishiharan testi on koe, jossa henkilön on erotettava hänelle näytettävästä kuvasta erivärisistä täplistä muodostuva numero. Kokeella testataan värisokeutta ja sen astetta.


title: Ishiharan testi

text: Numeron tilalla voi olla myös jatkuva viiva, jota täytyy seurata alusta loppuun. Mikäli henkilöllä ilmenee värisokeutta, tehtävä osoittautuu hankalaksi tai mahdottomaksi. Testi on nimetty sen suunnittelijan Tokion yliopiston professori Shinobu Ishiharan (1879–1963) mukaan. Testi julkistettiin ensimmäisen kerran vuonna 1917.


title: Carsten Ramelow

text: Carsten Ramelow (s. 20. maaliskuuta 1974 Länsi-Berliini, Saksa) on saksalainen entinen jalkapalloilija. Bayer Leverkusenia vuodesta 1995 edustaneen Ramelowin pelipaikka on puolustava keskikenttäpelaaja. Ennen Bayeria 185 senttimetriä pitkä Ramelow edusti Hertha BSC Berliniä.


title: Carsten Ramelow

text: Saksan maajoukkueessa Ramelow pelasi vuosina 1998–2004 46 ottelua, joissa teki kolme maalia. Hän edusti maataan muun muassa EM-kisoissa 2000 ja MM-kisoissa 2002. Hän lopetti maajoukkueuransa kesällä 2004, juuri ennen EM-kisoja.


title: Capote

text: Capote on vuonna 2005 ensi-iltansa saanut Bennett Millerin ohjaama draamaelokuva kirjailija Truman Capotesta, joka lukee lehdestä murhasta ja kirjoittaa siitä kirjan. Elokuva perustuu Gerald Clarken samannimiseen romaaniin. Elokuvan käsikirjoitti Dan Flutterman ja Capotea näyttelee elokuvassa Philip Seymour Hoffman.


title: Capote

text: Elokuvan ensi-ilta oli Yhdysvalloissa 30. syyskuuta 2005 ja Suomessa 24. helmikuuta 2006.


title: Capote

text: Hoffman voitti roolistaan parhaan miespääosan Oscarin, Baftan, Golden Globen ja SAG-palkinnon. Elokuva oli ehdolla parhaan elokuvan, ohjaajan, naissivuosan (Catherine Keener) ja sovitetun käsikirjoituksen Oscarin saajaksi.


title: Karakorum (kaupunki)

text: Karakorum oli Mongolivaltakunnan eräänlainen pääkaupunki joitakin vuosikymmeniä. Sen rauniot sijaitsevat Arkhangain provinssin kaakkoisnurkassa Mongoliassa. Alueelta on löydetty merkkejä metallinvalmistuksesta, nuolenpäitä, rautapatoja, lasihelmiä, kiinalaisia kolikoita yms.


title: Karakorum (kaupunki)

text: Tsingis-kaani asettui alueelle noin 1220 ja alkoi sieltä käsin johtaa Kiinan sotatoimiaan. Karakorumia on usein sanottu mongolien pääkaupungiksi, mutta oikeastaan Tsingis-kaani eli liikuteltavassa telttaleirissään kaupungin ulkopuolella, ja Karakorum toimi tämän "varsinaisen pääkaupungin" huoltotukikohtana. Tsingisiä seurannut Ögödei rakennutti Karakorumiin muurit ja linnakkeen sekä suuntasi silkkitien kaupan sinne, jolloin kaupungista tuli vähäksi aikaa maailman merkittävimpiä taloudellisia ja poliittisia keskuksia. Kublai siirsi pääkaupungin nykyisen Pekingin alueelle vuonna 1267. Sen jälkeen Karakorumista tuli provinsiaalinen kaupunki, vaikkakin pohjoinen yuan-dynastia hetkeksi siirsi pääkaupunkinsa sinne. Kiinalaiset hävittivät Karakorumin ja surmasivat sen asukkaat 1388, jolloin kaupunki ilmeisesti autioitui lopullisesti.


title: Kongon kuningaskunta

text: Kongon kuningaskunta oli kongo-kansan muodostama valtio läntisessä Afrikassa 1300-luvulta 1800-luvulle. Maantieteellisesti kuningaskunta sijaitsi Kongojoen alajuoksun varrella. Laajimmillaan sen alue ulottui pohjoisessa Oguwejoelle (nykyisin Gabonissa), etelässä Kwanzajoelle (Angolassa), lännessä Atlantin valtameren rannikolle ja idässä Kwangojoelle (Kongon demokraattisessa tasavallassa). Kuningas piti hovia Mbanza Kongon kaupungissa, joka nimettiin myöhemmin São Salvadoriksi kuningas Álvaro I:n eurooppalaistamistoimien aikana.


title: Kongon kuningaskunta

text: Kongon kuningaskunnan varhaishistoriasta on vähän arkeologista tietoa, mutta se tiedetään, että Kongojoen alajuoksulla on ollut järjestäytynyttä asutusta 1100-luvulta lähtien. Alueella toimi pieniä kaupunkivaltioita, joista kaksi, Mpemba ja Mbata, yhdistyivät 1300-luvun lopulla. Liiton vallanperijä Nimi ya Lukeni perusti Kongon kuningaskunnan, kun hän valloitti Mbanza Kongon kaupungin ja siirsi pääkaupungin sinne noin vuonna 1400. Hänen seuraajansa laajensivat kuningaskuntaa liittämällä siihen maakunniksi naapurikuningaskuntia sekä rauhanomaisesti että valloitussodilla.


title: Kongon kuningaskunta

text: Ennen eurooppalaisten tuloa Kongon kuningaskunta oli kehittynyt valtio kauppareittien kohtaamispisteessä. Luonnonvarojen ja norsunluun lisäksi kuningaskunnassa valmistettiin ja kaupattiin kuparista ja raudasta valmistettuja tavaroita, raffiakankaita ja keramiikkaa. Kuitenkin tärkeimmät elinkeinot olivat maanviljely ja metsästys. Väestön enemmistö puhui kongon kieltä ja kielen yksinkertaisempi muoto kituba oli saanut alkunsa, kun kongot kävivät kauppaa muiden kansojen kanssa.


title: Kongon kuningaskunta

text: Portugalilainen tutkimusmatkailija Diogo Cão saapui ensimmäisenä eurooppalaisena Kongoon 1482–1483. Kuningas Nzinga Nkuwu päätti omaksua kristinuskon ja hän otti hallitsijanimekseen João I. Hänen seuraajansa Afonso I vahvisti kristinuskon asemaa valtion uskontona, jossa yhdistyivät paikalliset uskomukset ja eurooppalainen kristillisyys. Eurooppalaiset ottivat orjiksi ketä tahansa, millä oli enemmän ja vähemmän tuhoisa vaikutus Kongon väestöön eri aikoina.


title: Kongon kuningaskunta

text: 1500-luvun lopulla portugalilaiset auttoivat kuningas Álvaro I:stä kukistamaan maan itäosassa virinneen kapinan. Vastalahjana hän antoi portugalilaisille luvan perustaa siirtokunnan Luandaan, Angolaan. Ajan myötä portugalilaiset laajensivat siirtokuntaansa ja alkoivat esittää aluevaatimuksia myös Kongolle, jotka koskivat Luandan saarta ja Mbwilan maakuntaa. 1665 tilanne kärjistyi sodaksi, jossa Portugalin joukot löivät Kongon Mbwilan taistelussa. Myös Kongon kuningas António I sai surmansa ja vallanperimyskiistat johtivat sisällissotaan. Portugali yritti hyötyä siitä, mutta sen joukot kärsivät tappion Kitombon taistelussa 1670, mikä pakotti sen luopumaan vaateistaan kahdeksisadaksi vuodeksi.


title: Kongon kuningaskunta

text: Jatkuvat vallanperimyskiistat leimasivat Kongon kuningaskunnan myöhempää historiaa. Joka tapauksessa se oli olemassa valtiona aina 1800-luvun jälkipuoliskolle saakka, jolloin Ranska ja Belgia alkoivat muodostaa siirtomaitaan alueella. Kongon kuningaskunta lakkasi olemasta, kun sen alue jaettiin Portugalin, Ranskan ja Belgian kesken Berliinin konferenssissa 1884–1885.


title: Kongon kuningaskunta

text: Portugalin kuningas Pietari V antoi Kongolle vasallivaltion aseman, jota hallitsi Kongon kuningas. Kongon vasalli lakkautettiin 1914 portugalilaisia vastaan tehdyn kapinan jälkeen.


title: Kongon kuningaskunta

text: Kongo oli keskushallinnollinen kuningaskunta. Valtion keskus oli pääkaupunki Mbanza Kongo, joka oli suurkaupunki aikansa mittakaavassa. Muuten valtio oli melko harvaan asuttu, mikä edesauttoi vallan keskittämistä pääkaupunkiin.


title: Kongon kuningaskunta

text: Kuningaskuntaan kuului kuusi varsinaista maakuntaa: Mbamba, Mpangu, Mbata, Mpemba, Nsundi ja Soyo. Lisäksi kuningas oli ainakin nimellisesti Kongojoen pohjoispuolella sijaitsevien alueiden Vungun, Kakongon ja Ngoyon sekä etelässä kimbundujen alueella sijaitsevien Matamban ja Ndongon valtias. Kuninkaalla oli valta nimittää ja erottaa maakuntien käskynhaltijoita ja muita virkamiehiä.


title: Kongon kuningaskunta

text: Katolinen kristinusko oli ainakin aatelisten uskonto Kongon kuningaskunnassa ja valtio tuki sitä verovaroin. Kuitenkin papistosta oli puutetta ja uskonnollinen kasvatus oli paljolti koulunopettajien vastuulla. Paikallisten uskontojen piirteitä sekoittui kristinuskoon ja joitakin paikallisia merkkihenkilöitä alettiin palvoa pyhimyksinä ilman Vatikaanin hyväksyntää.


title: Kongon kuningaskunta

text: Merkittävä uskonnollinen tapahtuma sattui 1700-luvun alussa, kun sisällissodan repiessä maata Dona Beatriz eli Kimpa Vita yritti yhdistää maan uskonnollisen johdatuksen voimalla. Hän sai tuekseen tuhansien ihmisten muodostaman kansanjoukon marssiessaan pääkaupunkiin, joka oli hylätty taistelujen melskeissä. Kuninkaaksi nouseva Pedro IV kuitenkin vangitutti hänet ja asetti syytteeseen noituudesta. Kimpa Vita poltettiin roviolla vuonna 1706.


title: Euthydemos (dialogi)

text: Euthydemos (; ) on Platonin kirjoittama dialogi. Sen toinen nimi Thrasylloksen jaottelussa on "Eristikko" (, "Eristikos"). Dialogi esittää Sokrateen keskustelun kahden sofistin, Euthydemoksen ja Dionysodoroksen kanssa. Dialogi käsittelee sitä mikä on ja mikä ei ole filosofiaa, sekä eristiikkaa satirisoiden sofistien loogisia virhepäätelmiä.


title: Euthydemos (dialogi)

text: Platonin teosten joukossa "Euthydemos" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen. Tarkemmin dialogi on ajoitettu noin vuoteen 375 eaa. Holger Thesleff katsoo, että Platon olisi kirjoittanut teoksen hieman "Faidonin" jälkeen.


title: Euthydemos (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu VI tetralogiaan yhdessä dialogien "Protagoras", "Gorgias" ja "Menon" kanssa. Aiheensa puolesta Thrasyllos luki dialogin Platonin kumoavien ("anatreptikos") teosten joukkoon.


title: Euthydemos (dialogi)

text: Dialogin henkilöt ovat Sokrates, Kriton, Kleinias, Euthydemos, Dionysodoros ja Ktesippos, ja sen tapahtumapaikkana on Lykeion. Sokrates kuvaa dialogissa ystävälleen Kritonille, kuinka hän kävi eräiden nuorten kanssa kahden khioslaisen sofistin, Euthydemoksen ja Dionysodoroksen luona. Nämä olivat muuttaneet Thurioihin, mistä heidät oli ajettu pois, ja siksi he olivat olleet Ateenassa. Monien sokraattisten dialogien tavoin kummatkin sofistit ovat todellisia henkilöitä. Euthydemos oli dialogin kirjoittamisaikaan ainakin jossain määrin kuuluisa sofisti, jonka mainitsee Platonin lisäksi esimerkiksi Aristoteles. Dionysodoroksen puolestaan mainitsee Ksenofon.


title: Euthydemos (dialogi)

text: Euthydemos asettaa sokraattisen menetelmän ja siitä seuraavan opetustavan sofistien käyttämiä menetelmiä vastaan sofistien tappioksi. Euthydemos ja Dionysodoros yrittävät läpi dialogin saada Sokrateen ansaan petollisina ja merkityksettöminä esitetyillä argumenteillaan, joiden tarkoituksena olisi heidän oman filosofisen ylivoimaisuutensa osoittaminen. Platon kuvaa Euthydemoksen ja Dionysodoroksen argumentaatiotavan "eristisenä" eli ”riidanhaluisena”, mikä on peräisin kreikan sanasta "eris", ”riita”. Eristinen argumentti on suunniteltu niin, että kaikki sen kumoamisyritykset epäonnistuvat. Lopputuloksena syntyvät päätelmät ovat kuitenkin erikoisia. Euthydemos esimerkiksi yrittää osoittaa valehtelemisen mahdottomaksi seuraavalla tavalla:


title: Euthydemos (dialogi)

text: Thesleff kutsuu dialogia sen tyylin puolesta jopa ”farssiksi” ja ”komediaksi”.


title: CPL

text: CPL voi tarkoittaa jotain seuraavista:


title: Jeffrey Jey

text: Jeffrey Jey (s. 5. tammikuuta 1970 Lentini, Sisilia, Italia) on Eiffel 65 nimisen italodisco-yhtyeen laulaja. Hän käyttää nimeä Jeffrey Jey, koska hänen oikea nimensä Gianfranco Randone ei hänen mielestään ole kyllin mediaseksikäs.


title: Jeffrey Jey

text: Hän syntyi Sisiliassa, mutta Randonet muuttivat Jeffreyn ollessa pieni Yhdysvaltoihin, josta he tulivat takaisin Italiaan, kun hän oli 11-vuotias.


title: Jeffrey Jey

text: Jeffrey on ollut osallisena muun muassa projekteissa BlissTeam ja Gabry Ponte.


title: Bobby Orr

text: Robert Gordon ”Bobby” Orr, O.C. (s. 20. maaliskuuta 1948 Parry Sound, Ontario, Kanada) on kanadalainen entinen jääkiekkoilija. Hän oli puolustaja, ja häntä pidetään varsin yleisesti pelipaikkansa parhaana pelaajana. Hänen keskiarvonsa NHL:ssä on 1,39 pistettä ottelua kohden. Orrin lisäksi vain Paul Coffey on ainoa NHL-puolustaja joka on ylittänyt rajapyykin 1 piste per ottelu uran aikana. Orr voitti 1966–1978 kestäneellä ammattilaisurallaan NHL:n tärkeimmät palkinnot, monet useaan kertaan.


title: Bobby Orr

text: Nuoren Bobbyn kyvyt jääkiekossa havaittiin jo varhain ja Boston Bruinsin valmentaja Wren Blair nimesi 12-vuotiaan juniorin Ontarion jääkiekkoliiton junioriliigan Generalsin joukkueeseen. NHL:n heikoimpiin seuroihin tuolloin lukeutunut Bruins oli levittänyt laajan kykyjenetsintäverkon löytääkseen lupauksia tulevaisuuden joukkueen rakentamiseksi. Bobby joutui pelaamaan itseään selvästi vanhempien pelaajien: 18-, 19-, ja jopa 20-vuotiaiden joukossa.


title: Bobby Orr

text: Hän johdatti kolmantena kautenaan Generalsit Ontarion alueen mestaruuskilpailuihin. Viimeisenä kautenaan hän teki keskimäärin kaksi pistettä ottelussa. Kokenut torontolainen lakimies Alan Eagleson neuvotteli hänen ensimmäisen sopimuksensa Boston Bruinsin kanssa.


title: Bobby Orr

text: Boston Bruinsissa hän muodosti keskushyökkääjä Phil Espositon ja maalivahti Gerry Cheeversin kanssa kolmikon, joka johti joukkueen kahdesti Stanley-cupin voittoon. Todelliseen kiekkoilulliseen "Grand slamiin" Orr ylti vuonna 1970, jolloin puolustaja Stanley Cupin voiton lisäksi sai Norris Trophy-, Art Ross Trophy-, Hart Trophy-, ja Conn Smythe Trophy -palkinnot samalla kaudella toistaiseksi ainoana pelaajana lajin historiassa. 23-vuotiaana häntä alettiinkin kutsua supertähdeksi.


title: Bobby Orr

text: Orr teki pelipaikallaan pienen vallankumouksen voittamalla puolustajana niin NHL:n syöttötilaston kuin pistepörssinkin. Miehen syöttöennätys säilyi 1980-luvun alkuun, jolloin Wayne Gretzky sen rikkoi. Hän johti kotimaansa Kanada-cupin voittoon syksyllä 1976 ja tuli valituksi parhaaksi pelaajaksi turnauksessa, jossa kaikki parhaat kiekkoilijat ensi kertaa kohtasivat. Neuvostoliiton ja Kanadan laatuaan ensimmäinen kohtaaminen Summit Series -sarjassa syksyllä 1972 oli mennyt häneltä sivu suun loukkaantumisen takia. Uransa ehtoopuolen Bobby Orr pelasi Chicago Blackhawksin joukkueessa ilman mainittavaa menestystä. Hän joutui lopettamaan uransa toistuvien polvivammojen vuoksi 31-vuotiaana.


title: Bobby Orr

text: Bobby Orr teki NHL-urallaan 270 maalia ja 645 syöttöä 657 ottelussa. Uransa päättyessä hän oli johtava puolustajapelaaja tehopisteiden lukumäärässä liigahistoriassa. Ainoastaan hyökkääjäsuuruudet Wayne Gretzky, Mario Lemieux ja Mike Bossy ovat tehneet häntä enemmän tehopisteitä ottelua kohden. Lisäksi Bobby Orr on edelleenkin ainoa puolustaja, joka on kyennyt voittamaan NHL:n pistepörssin.


title: Bobby Orr

text: Orr menestyi ammattilaiskiekossa varsin eurooppalaisin opein ja esimerkiksi väkivaltaisuus puuttui lähes tyystin hänen otteistaan. Mies itse totesi ainakin puoliksi tosissaan suurimmaksi saavutuksekseen läpi uran ehjänä säilyneen hammaskaluston. Neuvostovalmentaja Anatoli Tarasov nimesi kanadalaispuolustajan jääkiekon todelliseksi kymmenottelijaksi tämän monipuolisuuden ansiosta. Puolustajana Bobby Orr oli pikemminkin kiekonriistäjä kuin taklaaja. Orrin tavaramerkkejä olivat kovat ja matalat laukaukset, jotka torjuttuinakin olivat omiaan aiheuttamaan vaarallisia maalinedustatilanteita. Fyysisesti hänen vahvuutensa olivat voimakkaat jalat, ja luistelijana hän olikin aivan omaa luokkaansa. Liikkuvat puolustajat Brad Park, Paul Coffey, Denis Potvin ja Ray Bourque ovat paljossa velkaa Orrin kahden suunnan työskentelylle.


title: Denis Diderot

text: Denis Diderot (5. lokakuuta 1713 Langres – 31. heinäkuuta 1784 Pariisi) oli ranskalainen valistuksen ajan filosofi, taidearvostelija ja kirjailija, joka on tunnettu erityisesti toimittamastaan tietosanakirjasta, vuosina 1751–1772 ilmestyneestä teoksesta "Encyclopédie".


title: Denis Diderot

text: Diderot syntyi Langresissa, Champagnessa, ja hän herätti jo lapsuudessaan huomiota sivistyneisyytensä ansiosta. Diderot omaksui jo nuoruudessa ateistisen kannan ja myös säilytti sen elämänsä loppuun, vaikka kaikista hänen teoksistaan sitä ei juuri havaitse. Kun Diderot’ta syytettiin ateistiksi, hän totesi, että häntä ei yksinkertaisesti kiinnostanut jumalan olemassaolo. Voltairelle kirjoittamassaan vastauksessa hän totesi: ”On tärkeää, ettei sekoita myrkkykatkoa persiljaan; mutta ei lainkaan uskooko vai ei Jumalaan.”


title: Denis Diderot

text: Vaikka filosofia oli Diderot’n sydäntä lähinnä, hän kirjoitti uransa aikana myös monia kaunokirjallisia teoksia. Hän laati myös luonnontieteellisiä tutkimuksia, taideteoreettisia tekstejä ja tietosanakirja-artikkeleita mitä erilaisimmista aiheista. Tuotteliaisuudestaan huolimatta Diderot julkaisi urallaan vain kaksi teosta omalla nimellään.


title: Denis Diderot

text: Diderot arvosteli tietosanakirja-artikkeleissaan kärkkäästi lääkärikuntaa ja syytti näiden saattavan potilaat suoranaiseen hengenvaaraan. Diderot pohdiskeli kirjassaan "D’Alembertin uni", onko aineella piilevä tuntemiskyky.


title: Denis Diderot

text: Diderot oli hyvin kiinnostunut ihmismielen ominaisuuksista ja totesi, että "suuri tunneherkkyys synnyttää keskinkertaisia näyttelijöitä, keskinkertainen tunneherkkyys synnyttää joukoittain huonoja näyttelijöitä, tunneherkkyyden täydellinen puuttuminen luo loistavan näyttelijän. Nerokkaat näyttelijät eivät koskaan myönnä tätä".


title: Denis Diderot

text: Denis Diderot’ta pidetään myös suurena taidearvostelijana. Hän kirjoitti taidearvosteluja vuodesta 1759 alkaen ja arvosteli Pariisin salonkia, vuosittain järjestettyä taidenäyttelyä "Correspondance littéraire" -lehteen. Hänen maineensa arvostelijana muistetaan taiteen, taiteilijoiden ja maalaustekniikan analyysin, sekä makunsa ja tyylinsä takia. Vuonna 1796 julkaistua kirjoitusta "Essai sur la peinture" (Essee maalaustaiteesta) ihailivat niin J. W. von Goethe kuin myöhemmin 1800-luvun runoilija ja arvostelija Charles Baudelaire.


title: Denis Diderot

text: Kuolemansa jälkeen Diderot’sta tuli suoranainen valistuksen marttyyri, koska hän monien muiden tapaan taisteli sensuuria ja suvaitsemattomuutta vastaan. Politiikassa valistusfilosofit pyrkivät saamaan aikaan lainmuutoksia.


title: Denis Diderot

text: Diderot’n kuoleman jälkeen perikunta myi hänen kirjastonsa Katariina Suurelle osaksi Venäjän kansalliskirjastoa.


title: Ruotsin pääministeri

text: Ruotsin pääministeri () on Ruotsin hallituksen päämies. Vuoden 1974 perustuslain jälkeen kuningas on ollut vain muodollinen valtionpäämies. Nykyinen pääministeri Stefan Löfven astui virkaan 3. lokakuuta 2014. Hänet syrjäytettiin 25. syyskuuta 2018, kun hän ei saanut uuden parlamentin luottamusta. Hänet valittiin kuitenkin jatkokaudelle hallitusneuvottelujen päätteeksi tammikuussa 2019.


title: Anitra Ahtola

text: Anitra Ahtola (s. 21. heinäkuuta 1972) on suomalainen tanssikouluyrittäjä ja vuoden 1996 Miss Suomen 1. perintöprinsessa. Hänellä on oma tanssikoulu "Dance Center Ani", joka on toiminut vuodesta 1999 ja on laajentunut yhdeksi pääkaupunkiseudun suurimmista tanssikouluista. Hänet on valittu Espoossa vuoden yrittäjäksi 2003 ja pääkaupunkiseudun nuoreksi yrittäjäksi 2007.


title: Anitra Ahtola

text: Ahtola avioitui kesällä 2006 Jouni Janatuisen kanssa. Hänellä on edellisestä avioliitostaan Jari Komulaisen kanssa kaksi poikaa. Jounilla on kaksi tytärtä, ja pari sai ensimmäinen yhteisen lapsen huhtikuussa 2007. Ahtolan ja Janatuisen liitto päättyi avioeroon vuonna 2012.


title: Anitra Ahtola

text: Ahtola pääsi kunnallisvaaleissa 2008 varavaltuutetuksi Espoossa kokoomuksen listalta. Kunnallisvaaleissa 2012 hänet valittiin Espoon kaupunginvaltuuston jäseneksi. Vuoden 2017 kuntavaaleissa Ahtola keräsi 830 ääntä ja tuli valituksi jatkokaudelle Espoon valtuustoon.


title: Adygeisk

text: Adygeisk ( ; adyg. Адыгэкъалэ, "Adəgăqală") on kaupunki Adygeian tasavallassa Kaukasiassa Venäjän federaatiossa. Se sijaitsee 85 kilometrin päässä Adygeian pääkaupungista Maikopista, joka on, Adygeiskin ohella, toinen Adygeian kahdesta kaupungista.


title: Adygeisk

text: Adygeisk muodostaa oman tasavallan hallinnon alaisen kaupunkipiirinsä. Asukasluvultaan Adygeisk on Adygeian kahdesta kaupungista pienempi. Kaupungissa oli 12 237 asukasta, koko kaupunkipiirissä väkeä oli maaseutuasukkaat mukaan luettuna 14 659 henkeä (vuonna 2010).


title: Adygeisk

text: Adygeisk perustettiin vuonna 1969, koska muutamaa kuukautta aiemmin Neuvostoliiton Krasnodarin aluepiirin johdon tekemän Krsnodarin tekojärven rakentamispäätöksen seurauksena veden allejäävien maiden asukkaat piti siirtää alueelta pois. Veden alle jäi Adygeiasta kokonaan 13 ja osin 9 kylää. Kotinsa menettäneet uudelleensijoitettiin vuosina 1969–1973. Kaikkiaan tekojärven alueelta muutti pois 1957 perhettä. Vuonna 1976 Adegeiskista tuli kaupunki ja sen nimi muutettiin muotoon Teutšežsk (Теуче́жск). Alkuperäinen nimi otettiin uudelleen käyttöön vuonna 1990.


title: Ian Thorpe

text: Ian James Thorpe (s. 13. lokakuuta 1982 Sydney), lempinimeltään "Thorpedo", on australialainen kilpauimari, joka voitettuaan 200 ja 400 metrin vapaauintimatkat Ateenan olympialaisissa 2004 tuli tunnetuksi yhtenä kaikkien aikojen parhaista keskimatkan uimareista. Hän on voittanut viisi olympiakultaa, enemmän kuin yksikään toinen australialainen.


title: Ian Thorpe

text: Ian Thorpe syntyi Mirpellassa, Sydneyn lähiössä. Hän opiskeli East Hills Boys Technology High Schoolissa. Ianin isä oli menestynyt kriketinpelaaja, mutta Iania ei kiinnostanut kriketti, vaan hän seurasi isosiskoaan Christinaa kilpauinnin pariin.


title: Ian Thorpe

text: Thorpe lopetti kilpauransa vuonna 2006. Alkuvuodesta 2011 hän ilmoitti tekevänsä paluun tavoitteenaan Lontoon olympialaiset 2012.


title: Ian Thorpe

text: Maaliskuussa 2007 ranskalaisen L'Equipe-urheilulehti uutisoi Thorpen antaneen toukokuussa 2006 positiivisen doping-näytteen. Lehden mukaan Thropen näytteistä olisi löytynyt epätavallisen suuria hormoniarvoja. Australian antidopingtoimikunta ei kuitenkaan selvittänyt asiaa siihen liittyvien epäselvyyksien vuoksi, mutta kansainvälinen uintiliitto FINA vei asian urheilun vetoomustuomioistuimen CAS:n käsiteltäväksi. Thorpe kiisti dopingin käytön ja pyrki osoittamaan että korkeat hormoniarvot johtuivat luonnollisista syistä. Elokuussa 2007 Australian antidopingtoimisto Asada vapautti Thorpen dopingepäilyistä ja marraskuussa 2007 myös FINA ilmoitti vapauttaneensa Thorpen dopingepäilyistä Thorpe kertoi heinäkuussa 2014 olevansa homoseksuaali.


title: Opel Kadett

text: Opel Kadett on Opelin vuosina 1936–1940 ja 1962–1991 valmistama alemman keskiluokan automalli, jonka Opel julkaisi vuonna 1936 pienempänä vaihtoehtona Opel Olympian rinnalle. Kadettin valmistus kuitenkin loppui vuonna 1940 ja seuraava Kadett-malli Opel Kadett A julkaistiin vasta vuonna 1962, jolloin se oli edelleen malliston pienin malli Rekordin alapuolella. Vuonna 1979 Kadett D:n julkaisun myötä Kadettista tuli etuvetoinen; tätä ennen kaikki mallit olivat olleet takavetoisia.


title: Opel Kadett

text: Alkuperäinen Kadett oli varustettu 1,1-litraisella 23 hv 3400 rpm tehoa tuottavalla moottorilla. Mallia valmistettiin Opelin nimellä ainoastaan Saksassa, mutta venäläiset tekivät sitä sodan jälkeen Moskvitš 400 ja 420 -nimillä Saksasta sotasaaliiksi ottamillaan tehtailla, jotka siirrettiin Neuvostoliittoon.


title: Opel Kadett

text: Ensimmäinen sodanjälkeinen Kadett, Opel Kadett A esiteltiin vuonna 1962. Autot valmistettiin uudessa tehtaassa Bochumissa. Alkuun oli saatavilla vain sedan-malli, mutta seuraavana vuonna myyntiin tulivat myös coupé sekä Caravan-nimellä tunnettu farmarimalli. Kadett A:ta valmistettiin yhteensä 649 512 kpl.Kadett B tuli myyntiin varsin pian Kadett A:n jälkeen, jo vuonna 1965. Se oli tuotannossa kahdeksan vuotta ja sitä valmistettiin huomattavasti Kadett A:ta enemmän, jopa 2,5 miljoonaa kappaletta. Suosituin moottorivaihtoehto oli 1,1-litrainen moottori, mutta myös 1,7-litraista oli tarjolla. Erikoisuutena on 1,5-litrainen joissakin vientimalleissa. Kadett B:tä valmistettiin sekä kaksi- että neliovisena sedanina, coupéna, että farmarimalli Caravanina.


title: Opel Kadett

text: Vuonna 1967 tehtiin joitakin muutoksia alustaan, kojelautaan ja takavaloihin, samalla tuli tarjolle sedanista ja coupésta myös paremmin varustetut ja erilaisella C-pilarilla olleet LS-mallit, joiden kori oli yhtäläinen Olympia-mallien kanssa. Samalla tuli tarjolle myös automaattivaihteisto, ensi kertaa isompien moottoreiden yhteyteen ja seuraavana vuonna myös 1,1 S:n kanssa. Uuden Rallye-mallin myötä moottorivalikoimaan lisättiin 1,9-litrainen 1.9 S.